Aspaldiko urtetako usadioak tentatu arren, Santomasak mendian pasatzea erabaki genuen. Txiriosek beti bezela plan ukaezin bat gomendatu zidan. Elur gehien Luz inguruan dagoela dirudi, eta joango gara haruntz? Larunbatean Baigorriko midi egiten saiatu gaitezke, eta igandean Espadeseko Reunion Sindical?\nEing? Nola Reunion Sindical? Hori haitza dok, eta zaila nere eskalada mailarako! Gainera katu hankak jarri nahi dituk elurretan? Hi pitzatuta hago! Aurreko saiakeran kale egin genian eta oraingoan...\nBeno, hi, galtzeko ez zeukeagu ezer! Txarrenean eskiekin di-da batean jeitsiko gaituk!\nBai, arrazoia, benga, guazen ba!\nEta horrela jun ginan. Eguraldi aurrikuspena larunbaterako nahiko exkaxa zan, baina iganderako epel, haizerik ez eta eguzkixa.\nTournaboupeko parkinetik urten ginan, ze Superbaregeserako karretera eski pista bihurtu dabe. Hobe, hartara pixka bat gehiago fokeatuko dogu!\nHaseran jende pila bat ikusi genduan aurretik, baina Onceteko lakuan alturarako danak pasatu, eta hortik gora gu bakarrik igo ginan. Ondoren ere ez genduan inor ikusi tontorrera bidian. Beste zeozer egingo zaben seguruenik.\nEguraldi exkaxa euki genduan, ia momentu oro behelainua sartuta, momentu batzutan erdi bustitzen ginduan, eta beste momentu batzutan eguzkixa urtetzen zan lotsati xamar.\nEguzki momentu gutxi horietan ingurura begira, elurrez exkax daola dana ikusten genduan, aukera ona izan zan Baigorriko Midi aukeratzia, zalantzarik gabe!\nTontorra egin, eta ezin taberna zulotik eskapa. Beti han goiko zemento guztian kontra kexatzen, eta gero tabernara juteko, yastabien, ze logika gutxi! Baina ia lainuak juten ziran zain egon nahi genduan jeitsieraz hobeto disfrutatzeko.\nHalere, inposibol, aspertu ginanian eskixak jantzi eta behera. Elurra mundiala zauan, lainuak hezetu egin zaban, eta sopadelux geratzen zan, goiko kapa bigunduta. Asko disfrutatu genduan jeitsierakin eta hego aurpegiko malda tentiekin. Pena, bisibilidade apur bat gehixo eskertuko genduan eta. Beheko lauan asuntua larrixaua zauan, erliebia ez genduan ikusten, eta makina bat narruko hartu genitxuan, lekurik erretzenian, kar kar kar.\nTournaboupen bueltan ginan konturatu ordurako. Eta oin zer?\nJo, ba esango dizut, Andoni zenak esaten zigun beretzat piriniotako pistaz kanpoko jeitsierarik politxenetaikua dala Tourmalet gainetik dagon bat, Coume L'Ayse. Eurek ilargi betian juten zirala egitera, eta egixa esan neri ere asko gustatzen jata. Animatzen zera eta beste igoera bat egingo dogu?\nEta horrela jun ginan bigarren igoera hori itxera. Denboraldiko lehenengo aldiz 2000mko desnibela pasatu genduan gainera!! iujuuu!!!\nEta ondoren jeitsiera, Andoniren omenez, MUNDIALA!!!\nKasualidadez, guri mendi eskiko harra Andonik sartu zigun. Urte mordoxka bat pasatu dira ordutik, akordatzen naiz nola ikusi genduan mendi eskiko lasterketetako teknikak erakusteko ikastaro bat antolatu zabela, eta lagun batzuk animatu ginan. Ondoren 3-4 urtian egin genduan ikastaro hura, eta horri eskerrak lasterketetako teknikak eta mendi segurtasuneko teknikak ikasteaz gain, gu moduko zoro pila bat ezagutu genituan, mendixa eta eskixa maite zaben zoro mordo bat.\nOrain ikastaro hura izan zena, CVCk antolatzen dau, eta kasualidadez astebukaera honetan zan Luz-en. Kasualidadez baita ere, Konani lagun batek proposatu zion hori egiteko, eta kasualidadez, gu ere Luz aldian geundenez, menditxik bajau ostian gerturatu ginan hauena.\nIkastaruan alde teorikua eman bihar zaben Luz herrixan, eta han egon ginan Karlos, Ander, Igor, Lander eta abarrekin, eta noski, Konan eta lagunakin ere bai.\nGehixen bat Konani inbidia emateko jun ginan. Jode, ikusi bihar zenuten ze aurpegikin begiratzen zigun biharramunian Espadesera gindoazelako.\nPiru, hori da Piriniotako granito onena!!! esaten zidan begiak zabal zabalik! Kar kar kar.\nAgurtu, eta Chez Louisettera afaldu eta lotara.\nHurrengo goizian nahiko alper ibili ginan. Jaiki eta abantau, aukera politxa izaten da La Glere alderuntz jutia, elur gutxi egonagatik beti geratzen dalako elurra pistan. Baza segurua horrelako elur miseria dagonian\nAstuak moduan kargatuta geneukan motxila, soka bana, ferreterixa, etab. Baina halere nahiko arin allau ginan La Glerera.\nAterpetxetik aurrera elur gehitxuo zauan, baina han daozen harri guztiekin askoz gehixo bihar da ondo tapatzeko. Halere, zati askotan nahiko tapatuta zauan. Elur oso gogorra aurkitxu genduan, bezperako hezetasuna, gehi gabeko izarratutako gaba eta behian -2,5º egin zitxuanez, goixan hotza handixaua izan zala antzematen zan. Eta gu eskalatzera... txirios jota dago, kar kar kar\nHortik aurrera eskixak kendu eta jantzi ibili ginan. Kutxillentzat baldintza aproposa zauan, eskixekin izotza, baina eskiripe kranpoiekin elurra zulatu eta pausu sakonak egiten ibili ginan. Baina, gu beti bezela, kutxillaripe! Apa hi!\nBueno, halako batian allau ginan Espades azpira!! ordurako paretian eguzkixa zauan, eta haizerik bat ere ez. Katu hankak, arnesak, sokak hartu eta paretera!!!\nHasi zan txirios zabaltzen. Honek bai kapazidadia! Tartian elur pixkat, tartian elurrak urtutako izotza, tartian haitza, eta aspaldixan fundamenturik gabe eskalatzen ibilitxa, neri maila gogorreko eskalada in jatan. Baina hori bai, konanek esaten zidan bezela, Piriniotako granitorik onenan fama ez dauka debalde haitz honek!!\nahaztuta nauan, aurrekuan txiriosekin hona etorri ginanian jendez lepo zauan bide hau, eta alboko bat egin genduan, Picachu oker ez banago, joe zer dan espadeseko haitza!!\neta jendia? Jendia jota dago, eskalatzeko horrelako egun perfektu batian gu bakarrik paretian! Kar kar kar\nBero, nahiko bero pasatu genduan, eta orduak aurrera, eta eskalada gure mailarako justua, bi luze egin eta behera bajau ginan. Penarik batez halere, bi luze horiek merezi izan zaben materixal guztixa ixotzia ta halako paliza hartzia.\nJeitsiera berriz, hiru ordu laurden inguruan egin genduan, eta disfrutatzen. Batez ere atzera begiratu eta Espadeseko granitua ikustian. Gogorra zauan elurra, eta eskerrak horri, pistetan bezela izan zan bajatzia!\nKonanen deixa: Piru, zer in dozue?\nKonan, hori haitza, ze pasada, baina gure mailarako gogorra geratzen zan, eta bi luze besterik ez ditxugu in!\nHori hori, hurrengorako kontatu nerekin!!!\nUmiak olentzerokin baino ilusio gehixokin geratu zan artistia.\nGomendio bat, elur gutxi daonez eta gabonak gainian, bai Touron de Neouvielle eta baita Midi Bigorre ere oso ondo daoz eskixekin itxeko. Aprobetxatu egualdi ona daon bitxartian, gero elurra egongo da baina egualdi ona ez. Es lo ke hay\nHemen egin ditudan bi montaje, bat egun bakoitzerako:\nBaigorriko Midi hemen\nEspades saiakera Reunion sindicale bidetik hemen


DonostiaEuskaraz.eus - Gauzaren hitzak\nAzurmendi, MikelEdiciones Vascas, 1978 Nobela\nLanera abiatzeko hiru ordu laurden falta zitzaizkidan oraindik eta kafe Melita kargatu bat egiteko bost bat minutu aski zen. Arroz platera fregaderara eraman nuen, lehenago ogi apurrak bertaratuz eta lurrean neukan serbileta jasoz. Eltze txikian ura berotzen jarri eta gero frigorifikotik yogourth bat atera eta jaten hasi nintzen. Joxeri deitu ez banio, pelota oraindik nere eskutan izango nuke eta kalean enkontru fortuitoren bat oraindik asma nezake, zeren nahiz semearekin joan, oraino ere Joxe Paseo Berrira sarritan joan ohi dela ba dakit. Halere ez nuen kaialdean topatu beharko, halako batek fortuitorik ezer ez zukeelako: behin gertatu den antzera berriz ere gerta arazten baduzu, gauzak premeditazioaren kutsua hartzen baitu, haur batekin jolasean ez-ezik: hamar aldiz toki berean haurrari bakarrik izkuta zakizkioke-eta. Baina Bateria de las Damasko hartan ez zen azaldu. Bederatzi t'erditan zakur bat igo zen eta Aquarium gaineko terrazako ertzetan usnatzen hasi zen pisa egiteko leku egokiren baten bila-edo. Erdi aldean aurkitu zuenean, txorrotada bat egin zuen, atzekaldeko ezkerreko hanka busti gabe zihur aski. Soldadu bat koarteletik zakur batekin ez dela irtetzen banekien, baina zenbait zakur galduk edozein hartu ohi du adiskidetzat; Ravenan gosaldu gabe eta daukadan gonarik ederrenaz apainduta belar bat eskutan zai nengoela, zakurtxo bat adiskidetu zitzaidan, eta egin ahalak eta bi egin arren, ezin izan genuen guregandik uxatu. Cafeteria batetara gurekin sartu zen, gero gure atzetik zetorrelako piszinara ez ziguten sartzen uzten, eta gurea ez zela aitortu arren, ez ziguten sinetsi nahi izan, hain guri lotuta baitzirudin. Azkenean zakurra han ez bastertzea erabaki genuen eta ez genuen geure bikiniak jantzi ahal izan. Elène zegoen campingean ez ziguten horratio zakur xuri hartaz deus ahitatu eta dendako lona naranjaren itzalpean egon zitzaigun Elènek eta biok elkar maitatzen genduela ixil-ixilik entzuten. «Virgule» bataiatu genuen zakurra, gu biok zakurtxo haren presentziak bakarrik taldekatzen gintuelako. Gauean monjen konbentura Virgulekin sar nendila gomendatu zidan Elènek, «c'est un bon alibi, tu verras», eta monjen istilu guzia zera izan zen, zakur bat leihotik ikusirik ea nola gosaria utz nezakeen zakur harekin egun osoa botatzeko. Virgulen ixtoria hori kontatu niolarik, Joxek esanda dakit zakur bat betidanik koartada ona izan dela. Azkue adibidez, klandestinitateko joan-etorriak zihurrago izan zekizkion, kotxez xagu-zakur xuriska baten konpainian mugitu ohi zen eta kontroletan berdegrisen atentzioa zakurrarengana erakartzen saiatzen omen zen.\nZai nengoen ea kaiaren inguruan edo beste nonbait zakur hura soldaduari erantsi ote zitzaion, baina kainaberaren punta bat iskilaratik gora azaldu zen orduko, arrantzale baten zakur pixontzi bat besterik ez zela jakin nuen. Gero euria berriro eta ezer ez gehiago. Hamarrak inguruan emakume gazte bat haur batekin igo zen eta zuzen-zuzen ezkerretara jo zuten. Terrazara. Norbaiten zai zeundela zirudin, edo gutienez norabaitera joateko asmotan zitezkeen eta berant ez ziezaien-edo erlojuari behin eta berriz begiratzen zion emakumeak. Hamarrak eta hamabitan soldadua etorri zitzaien emazte semeari eta besarkada orokor batek lotu-loturik jarri zituen «M» gainean itsasoari begira. «Haurrak katarro bat harrapa dezake» izan zen nere pentsamendurik bizkorrena eta hirurak maite nituela kanprenitzen hasi nintzen.\nGrandvillen iruditan euskal errefrauakHiria, 2012\nEuskal nortasunaren animaliakBaroja, 1987\nKontu kontari Grezian barrenaBaroja, 1985\nOrain borrokarenean (Euskal Literatura 1972 bilduman)Lur, 1972\nEuskal hilobia (Euskal Elerti 69 bilduman)Lur, 1969


Metalgintzako itunaren atzealdea | Ekonomia | Berria\nMetalgintzako itunaren atzealdea\nSindikatuetako ordezkariak Adegiren egoitzaren sarreran. GORKA RUBIO / FOKU Tamaina handiagoan ikusi\nZer gertatu da historikoki euskal negoziazio kolektiboko hitzarmen gatazkatsuenean akordioa egon dadin, hamar urte pasatu eta gero? Otsailean hasi, eta zortzi bileraren ondoren, sindikatuen mobilizaziorik gabe, Gipuzkoako patronal Adegik eta sindikatu nagusiek, ELA buru dela, hitzarmen berria adostea lortu dute. Ez da beste edozein itun euskal negoziazio kolektiboan. Metalgintzak jarraibidea ipintzen die beste alorrekoei, besteak beste, babesten dituen behargin kopurua dela eta: 40.000 baino gehiago Gipuzkoan. Aparteko testuinguru batetik kanpo ez dago ulertzerik eragileen estrategiak alda ditzakeen gertaera hori. Hainbat aldagai daude agertoki zehatz bat osatu dutenak, eta lerrokatze berezi horrek ahalbidetu du hamar urtean ezinezkoa izan dena.\nAdegik garbi utzi nahi izan du konfrontaziotik aldendutako «negoziazio moderno bati esker» erdietsi dutela akordioa, «gatazkarik gabe», «errespetuarekin» eta «bestearen aitortza eginez». Alegia, patronalak aditzera eman nahi izan du sindikatu matxinoak —ELA eta LAB— menditik jaitsarazi dituela, «enpresa kultura berriaren oinarriak» ei dituen negoziazio prozesu batera. Ez du esan 2019aren hondarrean eragileek Bizkaian egindako metaleko akordioak gatazka latz baten lorratza utzi duela, grebak eta manifestazio handiak tarteko, eta atxilotuak, isunak, kalte materialak... Ez du esan Bizkaiko prozesu horren itzalak erabat baldintzatu duela Gipuzkoako negoziazioa. ELAk deitu zuen mahaira urte hasieran ordezkaritza handieneko sindikatu gisa, Bizkaiko hitzarmena sinatu eta aste gutxira, eta Adegik oso gogoan izan du zer gertatu zen Cebek patronalaren eta batasun sindikalean jardundako lau sindikatu nagusien artean. Orain, enpresak eta langileak behin-behinekotasunera kondenatzen dituen pandemia baten gordinean, inork ez zuen nahi beste gatazka nekagarri bat, eta Adegik inork baino gutxiago. Gainera, lan erreformaren paretan pitzadurak ateratzen hasi dira Madrilen PSOEk eta Unidas Podemosek agintzen dutenetik. Aldaketak datoz, beharbada iragarri baino arinagoak, baina aldaketak azken finean, eta enpresen abantaila negoziatzean ez da betiko izango. Beharbada, garaia zen sektorean ordenatzeko, enpresen lehiari ere eragiten dion oihanari muga jarrita.\nPandemiak zer ekarriko beldur\nELAk ere ez du soka gehiago tenkatu nahi izan. Datorren ezezaguna izugarria delako ustea zabaltzen ari da enpresa askotan; «inork ez daki zer datorren», esan dio egunkari honi ELAko Industria Federazioko arduradun Unai Martinezek. Adegik mahai gainean jarritako azken agiria onartzeko urratsa egitea —«estatuko hitzarmen kolektibo onena» izan ala ez— ez zen erraza izango konfrontazioa banderatzat duen sindikatuarentzat. Eta erabaki horretan ere bere pisua izan du Bizkaiko prozesuak, LABek, CCOOk eta UGTk ituna egin eta ELA kanpoan geratu baitzen iazko abenduan. Mitxel Lakuntza idazkari nagusi duen sindikatuak ez du egoera hori errepikatzerik nahi izan. Ordezkaritzaren ia %49 dauka sektorean, eta erritmoa hark jartzen duela erakustea erabaki du, Adegirekin akordiorako oinarria eginez beste edozeinek baino lehenago.\n«Batasun sindikala hautsi du» mugimendu horrek, LABen ustez, eta arriskuan jarri du akordioa. Sindikatu abertzaleak, CCOO eta UGT bezala, martxan jarritako tren batera igotzera behartu du Adegiren eta ELAren ezusteko akordioak. LABek ezezkoari eutsi izan balio —UGTk bezala—, lerro hauek metalaren porrotaz lirateke; baina «ardura ariketa bat» eginez, Garbiñe Aranburuk gidatzen duen sindikatuak modua aurkitu du 40.000 langileri eragiten dien hitzarmena egia bihurtzeko: Adegik baietzaren ateak ireki dizkio berdintasun alorrean batzorde bat eratzeko eskaintzarekin, eta langileen azterketa medikoak lanordu gisa zenbatuko direlako konpromisoa hartuz.\nEta hamar urteko korridore beltz baten amaieran argia piztu da bat-batean. Ez da gutxi aurrez aurre zabaldu den beste tunel bat igaro behar den honetan, inork ez baitaki haren luzera zenbatekoa den.


1999an Xiberoko Botza Irratian egunero 16 orduko programa zabaltzen da. Astelehenetik neskenegunera programa hasten da 6,30etan hurbileko programekin: berrien tituluak, aroa, salerospenak, herrietako berriak, etab. 7,30tan berri saila eta 9,30tako kultur emanaldia eginak dira euskal irratien (XB + Gure Irratia+ Irulegi Irratia) elkarlanari esker. Euskal Irratiekin jarraitzen da 12,30ko berri sailean, arrestiriko musika animazioan eta 18,30eko berri sailean. Horrela Lapurdi, Baxenafarroa eta Xiberoako Informazio orokorra zabaltzen da Xiberoko Botzean. Igandetan Euskal Irratien programa errepikatzen da. Arratsaldetan laguntzaileek egin programa zenbait frantsesez hedatzen dira baita hizkuntza horretako elkarrizketak ere; Programetan, %90a euskarazkoa da.\nIrratian bost langile dira eta hogeita hamar laguntzailekin eramaiten dituzte eginbeharrak. Kudeaketa eta jabetza "XiberokoBotza" elkartearen gain dira eta bere egituretan (Biltzar nagusia, Administrazio Kontseilua eta bulegoa) erabakitzen ditu irrati xedeak eta langileen lan moldeak. Diru iturrietarat helarazten ditu galderak (Ministeritza, Departamendua eta Herriko Etxeak, hots, %50) eta herrikoi diru bilketak antolatzen (suskripzioak, festak, eta etxez-etxe egindako kanpainak). Udan etxez etxe ibiltzen dira laguntzaileak Xiberoako euskaldun eskualde gehienetan eta emaitza ederra biltzen da.\nXiberoko Botzak1982 agorrilaren 4an egin zuen lehen emanaldia Irabarneko jauregitik, eta 1985ean estudioak jarri ziren Mauleko plazan. Hastapen batean euskaltzale eta ezkertiarrek eraiki zuten irrati librearen xedez, orduan monopolioa zuten Sud-Ouest, Miroir eta Radio France irratien bazterketa gainditzeko. Hortakoz ere irekia zen hizkuntza aldetik: euskaraz egitea lehentasuna zuen euskaldunentzako. Euskara ez zekiten laguntzaileentzako, berriz, irekia zen. 1986an Mendililia Irratia hasi zen Xiberoko Botzean parte hartzen ez zutenen eskutik. Geroztik arazorik gabeko xiberoko berri eta euskal musikak hedatzen ditu Mendililiak. Aldiz, ikastola berri, AEKk, CGT sindikatuak eta beste hainbat borroka eramaten duten taldeak Xiberoko Botza dute hedabide garrantzitsuena.\nEuskal Herriko ekialdean, Biarno eskualdearen muga egiten duen probintzian, bi ekonomia mota zeuden mende honetan: laborantza eta industria, batik bat Maulen.\nIldo horretatik, aipatu, laborantzan, toki eskasiaz eta industrian, lan baldintza okerrez alde egiteko, ihes bidea hartu zuela Xiberotar saldo handia. Bi sektore horietan, gainbehera handia izan da, eta orain hiru herenetan banatzen da ekonomia: laborantza, industria eta zerbitzuak. Gazte anitzek ikasketak kanpoan egin behar izaten dituzte eta gero hemen lan egiteko aukera gutxi dute. Beste aldetik, hiritar jubilatuek hain gustuko duten herri honetan toki guti uzten dute gazteentzako, bai lurra erosteko eta baita egoitzako aurkitzeko ere.\nXiberoak bere izaera berezia landu du mendeetan zehar. Orain ezagutzen ditugu maskarada, pastorala, dantza eta hizkuntz moldeak. "Folklorezaleek" egin ahalak egin dituzte mende honetan, beste euskal probintzietatik bereizteko ("manexak" erabilera da adibide ezagunena) eta horrek euskararen transmisioari kalte handia egin dio. Azken hogeita hamar urtetan sortu egiturek (ikastolak, gau eskolak, irratia, Ikas-bi klaseak) bultzada handia eman dute gazteengan. Aldi berean, sorkuntza handia izan da kantugintzan (Guk, PP Berzaitz, P Serbielle, N Etxart, Altzukutarrak, eta beste hainbat koral eta pastoral kantari). Familiako transmisio eskasa dela eta, euskararen beherakada itzela da. Datuen arabera, 2010erako gazteen artean %10 bakarrik izango dira euskaldun. Ez dirudi, gainera, euskal egiturek hori orekatuko dutenik.\nEuskaltzale egiturak Euskal Herriko egituretako partaide dira (AEK, Ikastola, Irratia, Aitzindairak) eta beste sektoreetan, dendariak, esaterako, Baionako komertzio eta Industria Ganbararen hautua egin dute, Pauekoa alde batera utziz. Politika mailan, aldiz, atzerapen handia agertzen da, bereziko orai Euskal Departamentuaz iritzia galdegina delarik Herrietako kontseilueei (jadanik 6 alde eta 6 kontra agertu dira eta beste 23k ez dute deus erraiten, nolabait kontrako iritzia ezin azalduz). Erran behar da politika sailean frantziar alderdiek pipiatuta dute Xiberoa; RPRk monopolioa lehen, orai UDF gora ari eta PSF hirietan nagusi, guztiak kontserbatzaile gogorrak, bereziki euskal gaietan. Paueko Kontseilu Orokorreko lehendakari den Francoise Bayrou-en interesetan UDF guzia euskal departamenduaren kontra da eta horrek du esplikatzen herriko kontseiluen herabea. –euskal Departamenduaren aldeko mobilizazioa oso dinamikoa da eta interes partidista batzuengatik xiberoako hautetsiek dinamika horretarik xiberoa aparte uzteko arrisku handia hartzen dute. Politikatik libro diren espazio zenbaitetan ikusten dira gauza baikorrak: aspalditik maskaradarik izan ez zen Idauze herrian berriz antolatu dituzte, esaterako. Gainera, AEK jarraitzen duten batzuek bultzaturik; Atarratzen ere dagun urtean maskaradak izanen direla jakinarazi dute (mende honetan ez dakit holakorik egin dutenez). Beraz, euskal nortasunari buruzko elementuak badira beti: iraupenerako itxaropena zutik dago oraino.\nAllende Etchart, Xiberoko Botza irratiko idazkaria


HH - Lanean, esperimentatzen eta ikasten jarraitzen dugu dure etxeetatik!\nEgun hauterako baliabideak (Haur Hezkuntza)\nLH5: Scape Room Birtuala: Ikasbirusa\nEgun hauetarako baliabideak (LH)\nASKATU KORAPILOAK MUNDUARI\n“Zorionekoak, baketik mundu bidezkoagoa, jasangarriagoa eta alaiagoa eraikitzen dutenak”\n“Zorionekoak, bake direnak, besarkada direnak, sendatu egiten dutelako”\nHezkuntza-etapa guztietan, Haur Hezkuntzatik Bigarren Hezkuntzako 4. mailara, bizi izandakoa partekatu nahi dugu Bakearen Eguna ospatzeko. Hiru astez BIZI + BAKEA gauzatu dugula esan dezakegu.\nLehenengo jarduerak,“Desanudar al mundo/Askatu korapiloak munduari” izenekoak, isiltasun eta barnekotasun esperientzia eman digu, hots, gure sentimenduekin konektatzekoa eta lotzen gaituzten eta aurrera egitea eragozten diguten korapiloak ezagutzekoa. Lehen Hezkuntzako nahiz Bigarren Hezkuntzako ikasleek beren bizipenak eta esperientziak adierazteko tokia aurkitu dute, eta beren korapiloak ez ezik ikaskideenak ere askatzeko gai izan dira, eta elkartasuneko une magikoak sortu dira haien artean.\nBigarren jardueraren bidez, hiru etapak mintzagai dituen film baten eskutik bakea eraikitzera deituta sentitzen garela adierazi nahi izan dugu.\nBideo honetan egindako jardueretako batzuk erakusten dira.\nOtsailaren 18an, “Fish Revolution” eguna ospatu genuen: gure bazkaltiarrei arraina modu berritzailean eskaintzeko eta naturak ematen digun onenaz baliatzeko.\nSentipen eta iritzi desberdinak egon ziren: batzuei izugarri gustatu zitzaien, are, errepikatu ere egin zuten; beste batzuek esan zuten ez zegoela gaizki, eta beste batzuei ez zitzaien gustatu. Nolanahi ere, guztiak txunditu zituen legatza platerean ikusteko modu berezi-berezi horrek.\nOrrialdea 2 / 177


Igandeko Ebanjelioa: noviembre 2012\n2012/12/02 - Abendualdiko 1. Igandea (C)\nAbendualdiko 1. Igandea (C)\nLegezko ondorengoa ernearaziko diot Davidi.\nJeremias liburutik 33,14-16\nJaunak dio: «Badator Israel herriari eta Juda herriari egin diedan promesa beteko dudan garaia.\nernearaziko diot Davidi :\nzuzenbidea eta justizia\nezarriko ditu herrialdean.\nJuda salbatua izango da,\nJerusalem seguru biziko.\n“Jauna gure salbamena”\nemango diote izen».\nSalmoa 24,4-5.8-9.10.14 (1)\nJauna, zuregana jasotzen dut gogoa.\nAdiskide ditu Jaunak begirune diotenak,\nezagutarazten die bere ituna. R.\nJaunak sendo zaitzatela barrutik, Jesus agertuko den egunean.\nSan Paulo Apostoluak Tesalonikarrei egindako lehenengo gutunetik 3,12-4,2\nSenideok: Jaunak gero eta handiago egin dezala elkarrenganako eta guztienganako zuen maitasuna , guk zuei dizueguna handia den bezala. Sendo zaitzatela barrutik, Jesus gure Jauna bere santuekin agertuko den egunean santu eta akats gabe aurkez zaitezten gure Aita Jainkoaren aurrean.\nAzkenik, senideok, otoi eta otoi hau eskatzen dizuet Jesus Jaunaren izenean: Jainkoari atsegin emateko nola bizi guregandik ikasi zenutenez gero, saia zaitezte gero eta gehiago horrela bizitzen. Badakizue nolako irakaspenak eman genizkizuen Jaunaren izenean.\neman zeure salbamena!. Aleluia.\n+ Jesu Kristoren Ebanjelioa San Lukasen liburutik 21,25-28.34-36\nDenbora haietan, Jesus bere ikasleei esan zien: «Seinale handiak agertuko dira eguzkian, ilargian eta izarretan; lurrean, berriz, larri izango dira herriak, itsas orroaz eta olatuez izuturik. Eta munduari gainera datorkionaren ikaraz eta larriz, lur jota geldituko da jendea, ortzia dardarka ariko baita. Orduan, Gizonaren Semea hodei artean ahalmen eta aintzaz beterik etortzen ikusiko dute.\n«Hau guztia gertatzen hastean, izan bihotz eta altxatu burua, laster baituzue zeuen askapena».\n«Zabiltzate, bada, kontuz! Galdukeria, mozkorkeria eta bizitzako ardurak direla eta, ez bekizue gogoa motel, egun hura ustekabean gainera eror ez dakizuen, sarea bezala eroriko baita munduan bizi diren guztien gainera. Egon erne eta erregutu uneoro, gertatuko diren horiei guztiei ihes egiteko eta Gizonaren Semearen aurrean zutik irauteko kemena izan dezazuen».\n2012/11/25 - Urteko 34. Igandea (B)\nUrteko 34. Igandea (B)\nJesukristo unibertsoaren erregea\nHaren aginteak beti iraungo du,\nez du azkenik izango.\nDaniel liburutik 7,13-14\nBegira nengoenean, nire gau-ikuskarietan, gizaseme antzeko bat ikusi nuen zeruetako hodeietan etortzen. Gizon zaharrarengana hurbildu zenean, honi aurkeztu zioten. Agintea, aintza eta erregetza eman zizkioten: herri, nazio eta hizkuntza guztietako jendeak zerbitzatzen zuen.\nez du azkenik izango,\nez da inoiz hondatuko.\nJauna errege da, ospez jantzia.\nJauna errege da, ospez jantzia,\nJauna indarrez inguratua! R.\nSendo ezarria dago mundua, ez da kolokatuko.\nBetikoa zara zu, Jauna!\nZure tronua betidanik sendo ezarria! R.\nZure erabakiak fidagarri dira,\nzure etxea santutasunez eder,\nJauna, egun eta beti. R.\nLurreko erregeen buruzagi Jainkoarentzat, bere Aitarentzat, errege-herri eta apaiz egin gaituen.\nApokalipsia liburutik 1,5-8\nJesu Kristoren partetik ere, testigu leial, hildakoen artetik lehenengo piztu eta lurreko erregeen buruzagi denaren partetik.\nMaite gaituenari eta bere odolaz geure bekatuetatik askatu gintuenari, Jainkoarentzat, bere Aitarentzat, errege-herri eta apaiz egin gaituenari, aintza eta agintea menderen mendetan! Amen.\nHara, hodei artean dator!\nGuztiek ikusiko dute,\nbaita zulatu zutenek ere,\neta lurreko arraza guztiek\nhileta-negarra egingo dute\n«Neu naiz Alfa eta Omega –dio Jainko Jaunak–, dena, zena eta etortzekoa, ahalguztiduna».\nAleluia Mc 11,9b-10a\nBedeinkatua Jaunaren izenean datorrena!\nErrege naiz, zeuk diozun bezalaxe.\n+ Jesu Kristoren Ebanjelioa San Joanen liburutik 18, 33b-37\nDenbora haietan, Pilato Jesusi galdegin zion:\n– Zu al zara juduen erregea?\n– Zeure kabuz galdetzen didazu hori ala besteek esan dizute hori nitaz?\nPilatok erantzun zion:\n– Judua ote naiz, bada, ni? Zeure herrikoek eta apaizburuek ekarri zaituzte niregana. Zer egin duzu?\n– Nire erregetza ez da mundu honetakoa. Nire erregetza mundu honetakoa balitz, nire jendeak borroka egingo zuen ni judu-agintarien menpe ez erortzeko; nire erregetza, ordea, ez da hemengoa.\nOrduan, Pilatok esan zion:\n– Beraz, errege zara zu?\n– Errege naiz, zeuk diozun bezalaxe. Horretarakoxe jaio eta etorri naiz mundura: egiaren testigantza egitera. Egiarena denak entzuten du nire ahotsa.\n2012/11/18 - Urteko 33. Igandea (B)\nUrteko 33. Igandea (B)\nGarai hartan zure herria salbatu egingo da.\nDaniel liburutik 12,1-3\nGarai hartan, Mikael , aingeruen buruzagia eta zure herriaren zaindaria, agertuko da. Larrialdi-garaia izango da, nazioak nazio direnez geroztik parekorik gabea. Orduan, salbatu egingo da zure herria, biziaren liburuan beren izena idatzia duten guztiak, alegia. Iratzarri egingo dira hilobietan dauden asko: batzuk betiko bizirako, besteak betiko lotsarako . Jakintsuek ortziak bezala distiratuko dute, eta besteei bide zuzenetik ibiltzen lagundu dietenek izarrak bezala betikotasunean.\nOpari bakar baten bidez beren betera eraman ditu Jainkoarentzat behin betiko sagaratuak direnak.\nSan Paulo Apostoluak Hebrearrei egindako gutunetik 10, 11-14.18\nApaiza egunero ari da bere kultu-zerbitzuan, bekatua inola ere kendu ezin duten opari berberak behin eta berriz eskainiz. Baina Jesu Kristo, opari bat bakarra bekatuengatik eskaini ondoren, Jainkoaren eskuinaldean eseri zen behin betiko. Eta, orain, Jainkoak etsaiak oin-aulkitzat noiz jarriko dizkion itxaroten dago. Izan ere, opari bakar baten bidez beren betera eraman ditu Jainkoarentzat behin betiko sagaratuak direnak.\nHorrela bada, bekatuak barkaturik daudenean, ez da bekatuen barkamenerako opari beharrik.\nAleluia Lk 21, 36\nEgon erne uneoro,\nGizonaren Semearen aurrean zutik irauteko\nkemena izan dezazuen. Aleluia.\nBere aukeratuak bilduko ditu lau haizeetatik.\n+ Jesu Kristoren Ebanjelioa San Marcosen liburutik 13, 24-32\nDenbora haietan, Jesusek bere irakasleei esan zien “Egun haietan, larrialdi horren ondoren, eguzkia ilunduko da, ilargiak ez du argirik egingo, izarrak zeru goitik amiltzen hasiko dira eta ortzia dardarka ariko. Orduan, Gizonaren Semea hodei artean ahalmen eta aintzaz beterik etortzen ikusiko dute. Orduan, aingeruak bidali eta bere aukeratuak bilduko ditu lau haizeetatik, lur-muga batetik besteraino.\nIkasi pikondoaren irudi honetatik: kimua berritzen eta hostoa zabaltzen zaioneko, badakizue uda hurbil dela. Era berean, gauza horiek gertatzen ikustean, jakizue hurbil dela, Gizonaren Semea ate ondoan duzuela. Benetan diotsuet: Gizaldi honetakoak hil baino lehen gertatuko dira gauza guztiok. Zeru-lurrak igaroko dira, baina nire hitzak ez dira bete gabe igaroko. Baina zein egunetan edo ordutan gertatuko den, ez daki inork, ez zeruko aingeruek, ez Semeak, Aitak baizik.”\n2012/11/11 - Urteko 32. Igandea (B)\n2012ko azaroaren 11a\nUrteko 32. Igandea (B)\nEmakume alargunak sutopiltxo bat egin zuen eta Eliasi eman zion.\nErregeak lehenengo liburutik 1 R 17, 10-16\nEgun haietan, Elias Sareptara joan zen. Hiriko ateetatik sartzean, emakume alargun bat ikusi zuen egurra biltzen. Dei egin eta esan zion:\n– Ekardazu, arren, antoxinean ur pixka bat, edan dezadan.\nEmakumea ur bila zihoanean, Eliasek dei egin eta esan zion:\n– Ekardazu, arren, ogi-puska bat ere.\nEmakumeak ihardetsi zion:\n– Ala Jauna, zure Jainkoa! Ez dut batere ogirik; eskutada bat ogi-irin baizik ez dut katiluan, eta olio pittin bat pitxerrean. Zotzak biltzen ari nintzen, neure semearentzat eta biontzat ogi pixka bat egin, jan eta gero hil gaitezen.\nEliasek esan zion:\n– Ez izan beldurrik. Joan eta egin esan duzuna; baina egidazu aurrena niri sutopiltxo bat eta ekarri. Gero, egingo duzu semearentzat eta biontzat. Hau baitio Jaunak, Israelen Jainkoak: «Ogi-irinaren katilua ez da hustuko, ezta oliontzia agortuko ere, Jaunak lur gainera euria egin dezan arte».\nJoan zen, bada, emakumea eta egin zuen Eliasek esana. Eta luzaroan jan ahal izan zuten Eliasek, emakumeak eta beronen semeak. Ogi-irinaren katilua ez zen hustu, ezta oliontzia agortu ere, Jaunak Eliasen bidez esana zuen bezala.\nSalmoa 145,7.8-9a.9bc-10 (R.: 1)\nGoratu, nire anima, Jauna.\nKristo behin bakarrik izan zen oparitzat eskainia guztien bekatuak desegiteko.\nSan Paulo Apostoluak Hebrearrei egindako gutunetik 9,24-28\nKristo ez zen sartu gizakiek egindako santutegian –egiazkoaren irudi besterik izango ez zen batean–, zeruan bertan baizik, orain Jainkoaren aurrean gure alde agertzeko; eta ez zen sartu behin eta berriz bere burua opari eskaintzeko, apaiz nagusia santutegian berea ez duen odolarekin urtean behin sartzen den bezala. Bestela, hil ere askotan hil behar izango zuen mundua mundu denetik gaur arte. Baina ez, Kristo behin bakarrik agertu da orain, azkenak diren garai hauetan, bere buruaren opariaz bekatua desegiteko. Eta gizon-emakumeek behin bakarrik hil behar dutela eta gero auzia izango dela erabakita dagoen bezala, halaxe Kristo ere: behin bakarrik izan zen oparitzat eskainia guztien bekatuak desegiteko, eta gero bigarrenez agertuko da, bekatuarekin zerikusirik gabe , beraren zain daudenak salbatzera.\nhaiek baitute Jainkoa errege. Aleluia.\nAlargun behartsu honek beste guztiek baino gehiago bota du.\n+ Jesu Kristoren Ebanjelioa San Marcosen liburutik 12, 38-44\nDenbora haietan, bere irakastaldian, beste hau ere esan zien: «Zabiltzate kontuz lege-maisuekin! Gogoko baitute harro-harro jantzita ibiltzea eta plazetan jendeak agur egitea; gogoko dituzte sinagogetan lehenengo aulkiak eta jai-otorduetan mahaiburuak. Eta, azkengabeko otoitzen aitzakiaz, alargunen ondasunak irensten dituzte. Epairik zorrotzena izango dute horrelako horiek».\nJesus tenpluko dirutegiaren aurrean eseria zegoen, jendeak kutxetara dirua nola botatzen zuen begira. Aberats askok ugari ematen zuen. Etorri zen emakume alargun behartsu bat, eta bi sos bota zituen, huskeria bat. Jesusek bere ikasleei dei egin eta esan zien: «Benetan diotsuet: Alargun behartsu honek beste guztiek baino gehiago bota du kutxara. Izan ere, beste guztiek sobera dutenetik eman dute; honek, ordea, bere eskasian, zeukan guztia, bizitzeko behar zuena, eman du».\n2012/11/09 - Letran Basilikaren sagarapena (B)\n2012ko azaroaren 9a\nLetran Basilikaren sagarapena (B)


Gernikatik 3 km-ra, Ajangiz Urdaibai Biosfera Erreserbaren erdi-erdian dago. Guztira, 7,5 km²-ko azalera du. Erliebe leunari esker, eta lurzoru sakon, heze eta emankorrei esker, nekazari-herri peto-petoa da. Historikoki, Ajangiz hiru auzunek osatu dute: Mendieta, Kanpantxu eta Errenteria, nahiz eta azken hori gaur egun Gernika-Lumoren barruan dagoen. 1943an, Ajangizko elizatea Gernikako udalerriari erantsi zitzaion nahitaez. 1991n, udal gisa independentzia berreskuratu zuen, Errenteria auzoa kanpoan geldituta. Gaur egun, Mendieta eta Kanpantxu auzuneek osatzen dute Ajangiz.\nInformazio gehiago: http://www.ajangiz.eus


Urbasako Igoerarako prest - Sakana - Guaixe.eus\nGuaixe 2021-10-01 12:50\nIñigo Zelaia bakaikuarra ere aurten lehiatzekoa da.\nBihar, larunbatean jokatuko da 39. Urbasako Igoera. 13:00etan abiatuko da lehen entrenamendua eta haren segidan probako bi mangak etorriko dira. 100 pilotu daude izena emanda eta pandemiaren murrizketarik gabe, sekulako giroa espero da. Errepidea gaur, ostirala itxiko da, 19:00etan\nOlaztin guztia prest dago larunbatean jokatuko den 39. Urbasako Igoera automobilismoaren festa handia izateko. Sakana Motorsport eskuderiako kideak muntaketa lanetan eta azken orduko xehetasunetan murgilduta daude dena behar bezala prestatzeko, eta gaur, ostirala, 19:00etan, Urbasako portua itxiko dute Foruzainek.\nAutomobilismo proba honek milaka jarraitzaile biltzen ditu, eta ostiraletik aurrera Nafarroako Gobernuak pandemiagatik ezarritako murrizketak bertan behera utzi dituenez, oraindik ere festa giro beroagoa espero da. “Jendea aurretik gogotsu bazegoen, murrizketak bertan behera geldituko direla jakin zenetik, are gehiago. Festa handiagoa izango da oraindik” aipatu du Sakana Motorsporteko Raul “Patxu” Lopez Bartolomék.\nSakana Motorsportek 2011nhartu zuen Urbasako Igoera antolatzearen ardura. Hortaz, 10. urtemuga ospatuko du eskuderia sakandarrak. Taldea berrindartu dute, emakumezkoak ere sartu dira klubera, eta giro ona dute.\nAforoa beteta: 100 pilotu\nUrbasako Igoera oso proba berezia da pilotuendako, proba kuttuna. Proba mitikoa da, erakartzen du, eta aurten ere bete egin dira antolakuntzak zehaztutako 100 tokiak. “100 autoren muga jartzen dugu, asistentziarako eta lasterketa ongi ateratzeko ez dagoelako toki gehiagorik, eta aurten ere 100 toki horiek bete egin dira. Oso kontentu gaude” azaldu du Raul Lopezek.\nAzken orduko aldaketarik ezean, igoerako azken edizioko txapeldunak, Garikoitz Flores lakuntzarrak (3:20.920), ez du parte hartuko, Espainiako Igoeren Kopan murgilduta dagoelako. Bera ez, baina hainbat sakandar egongo dira irteera puntuan: Iker Palacios (BRC B52), Iñigo Zelaia (Speed Car GT1000), Delfin Goikoetxea (PRM Proto Alpine), Josu Berastegi (Speed Car GT1000), Iban Lopez de Goikoetxea (Renault 5 GT Turbo), Urko Berdud (Renault Clio Sport), Arkaitz Irigoien (Renault Clio), Ander Gurmindo (Renault Clio Sport), Mikel Mendinueta (Peugeot 205 GTI), Iker Askargorta (Opel Astra), Eneriz Besga (Citroën Saxo VTS), eta Asier Lopez de Sabando (BMW E30), guztiak Sakana Motorsport eskuderiakoak. Arakil eskuderiarekin zenbait kidek ere parte hartuko dute, Sakana inguruko herrietakoak.\nProba irabazteko faborito nagusiak Joseba Iraola (Nova Np01) eta Gerard de la Casa (Ford Fiesta) direla adierazi dute antolakuntzatik. Josu Berastegi urdiaindarrak auto ederra prestatu duela ere gaineratu dute, eta Iker Palaciosek eta Iñigo Zelaiak ere auto onak dituztela. Gainontzeko pilotuak ere dena ematera aterako dira, eta lehia eta ikuskizun handia espero dira.\nRaul 'Patxu' Lopez: "Joseba Iraola eta Gerard de la Casa dira faboritoak: gero, ikusiko da"\n5,93 kilometroko igoera\nOlazti eta Zudaire arteko NA-718 errepidean jokatuko da proba, 38,050 km puntutik 32,120 km puntura. Hau da, ibilbideak 5,93 km eta 285 metroko desnibela du, eta Olaztitik Urbasako portua igo arte jokatuko da. Lehen zatia oso azkarra da, eta bigarren zatia, aldiz, teknikoagoa da, bihurgunez betetakoa. Probak trazatu hau duenetik Iñigo Martinezek du Formulen kategoriako errekorra (3:02.11, 2004 urtea), eta Joseba Iraolak CM mailako errekorra (3.13.821) eta turismo mailako errekorra (3.26.775). Urbasako Igoera Nafarroako Mendi Igoeren Txapelketarako, Nafarroako Junior Mailako Mendi Igoeren Txapelketarako eta Errioxako Mendi Igoeren Txapelketarako puntuagarria izango da eta hainbat kategoriatan jokatuko da.\nParke naturala zaintzeko deia\nUrbasa parke naturala da, eta antolakuntzatik zentzuz jokatzea eskatu diete Urbasako Igoera jarraitzera bertaratuko diren zaleei. Bezperatik igoko direnei, antolakuntzak zehaztutako eremuetan aparkatzea eta Urbasa-Andia natur parkea behar bezala zaintzea eta garbi izatea eskatu diete. Eta egunean bertan hurbilduko direnei, berdin. “Ingurunea errespeta dezatela, eta sortzen duten zaborra gero bildu eta eraman dezatela. Parke naturala zaindu beharra dugu, ezin da guztia hankaz gora utzi” diote Sakana Motorsportekoek. Halaber, antolakuntzari eta komisarioei kasu egitea eskatzen die antolakuntzak zaleei, eta proba baimendutako tokietatik jarraitzeko deia egin diete, segurtasuna bermatzeko eta inolako arazorik gerta ez dadin. Eta, jakina, motorraren festa izango denean “lasterketaz goza dezatela eta ongi pasa dezatela” opa diete automobilismo zaleei.\nGaur, ostirala, 16:30etik aurrera proban parte hartuko duten autoen egiaztapenak hasiko dira, Clinker jatetxe parean. Larunbatean, 13:00etan, lehen entrenamendu ofiziala izanen da, eta segidan, probako bi txanda ofizialak jokatuko dira. Bukaeran, 19:30ak aldera izango da sari ematea, Clinker parean. ariei dagokienez, scratch edo sailkapen absolutua sarituko da, kategoria bakoitzeko onenak, lehen pilotu junior nafarra, eta Sakana Motorsport Trofeoa, pilotari sakandar onenak.\nReal Automovil Club Vasco Navarrok antolatu zuen lehen Urbasako Igoera, 1968an. 43 piloturen artean Claudio Aldecoa gasteiztarra gailendu zen. Pilotu sakandar aitzindariak Jose Luis Goikoetxea iturmendiarra eta Fernando de Felipe altsasuarra izan ziren. Lasterketaren urrezko urteak 70. hamarkadakoak izan ziren.


Ainara Garcia Goitiandiak Cómeme la flor aurkeztuko dau Igorren\nZezeilaren 14an, San Balendin eguna aprobetxau eban Ainara G. Goitiandiak, sare sozialetan Bedarlari izenagaz ezaguna danak, maitasun erromantikoaren mitoaren gaineko berbaldia egin eta Cómeme la flor bere liburua aurkezteko Lemoako Udal Liburutegian. Liburuan, 25 narrazino feminista batzean dira eta Igorren be aurkeztuko dau martiaren 6an, 19:30ean, liburutegian.\nDokumentazino lan handia egin dau egileak eta datu asko, zein andren testigantzak dagoz Cómeme la flor liburuko narrazinoetan. Sexu hezkuntza, andran kontrako indarkeria eta amodio erromantikoa dira narrazinoon gaietako batzuk.\nAndren Nazinoarteko Eguna ospatuteko antolatu dau Igorreko Liburutegiak liburuaren aurkezpena, "andren eskubideak eta benetako bardintasuna" aldarrikatzeko, Irune Elexpe liburuzainaren arabera.\n"Matxismo instituzionala da oinarria eta beste matxismoen sorburu" esan eban Garcia Goitiandiak Lemoan. "Nik matxismoa populazinoaren kontrol moduan ulertuten dot. Populazinoaren erdiak beste erdia kontroletan daualako". Eta horretarako tresna bat maitasun erromantikoaren mitoa da. Maitasun erromantikoa "hartu-emon sentimentala gizon eta andren artekoa (gizon eta andren artekoa bakarrik), heteropatriarkal eta kapitalistea" da.\nBere esanetan mito hau zazpi guzurretan oinarritzen da eta guzurrok andrai zuzenduta dagoz. Honeek dira mitoaren oinarriak: maitasuna betiko da; kontrola eta zeloak normalak dira maitasuna dagoanean; maitasunak dana gaindituten dau; amodio erromantikoak familia eredu patriarkala planteetan dau; gauza zoroak egitea maitasunagaitik oso erromantikotzat hartzean da, (baina andrakanako eraso eta indarkeria estaltzen ditu); beste erdiaren bila dabizan naranja erdiak gara, eta bat-bateko maitemina. Desira eta maitasuna nahastu egiten dira maitasun erromantikoan, "bat-batekoa ez da maitasuna, desira sexuala da. Maitasuna, denporea, ardurea eta enpatia da" azaldu eban Garcia Goitiandiak.


«Borrokatzen ez badugu, etorkizuna beltza izango da» - Irutxuloko Hitza : Irutxuloko Hitza\n«Borrokatzen ez badugu, etorkizuna beltza izango da»\nAlderdi Ederreko pentsiodunen asanbladako kidea da Maria Serrano Mitxelena (Añorga, 1950). Pentsiodunek bi urte daramatzate borrokan, pentsio duinak aldarrikatzen, eta bat egin dute greba orokorrarekin.\nMaria Serrano Mitxelena, Alderdi Ederreko pentsiodunen asanbladako kidea. (Argazkia: Irati Salsamendi)\nNola egin duzu greba?\nNire kezka nagusia zen goizean pentsiodunek deitu genuen manifestazioa ondo ateratzea. Oso adi ibili nintzen, hori horrela izateko. Hamabietan atera zen martxa, eta manifestazioaren aurretik prestaketa lan guztiak kudeatzen aritu nintzen. Ni pentsiodunen mugimenduko kidea naiz, Alderdi Ederreko pentsiodunen komisioaren barruan nago, eta hainbat lan egin behar izan genituen aurretik, adibidez, pankartak prestatu eta asanbladan mobilizazioaren inguruko erabakiak hartu.\nGreba egunaren aurretik, hilaren 28an, Alderdi Ederreko pentsiodunen asanbladak mobilizazioa egin zuen, grebari atxikimendua eman, eta atzo goizeko manifestazioaren berri emateko; hori ere bada aurretik egin beharreko lan bat. Gure mugimenduak erabaki zuen arratsaldeko manifestaziora modu kolektiboan ez joatea, baina nahi zuenak, norbanako gisa joateko aukera izan zuen. Guretzat, garrantzitsua da komunikatzea pentsiodunok ez dugula grebara deitu, baizik eta grebarekin bat egin dugula.\nHala ere, pentsiodunen azken bi urteetako mobilizazioak grebarako abiapuntuetako bat izan dira.\nBi urte mobilizatzen eta borrokan pasa ostean, garrantzitsua zen guretzat gaur egun langileak direnekin ere zerbait egitea, eta sindikatu guztiekin jarri ginen harremanetan. Proposamen bat luzatu genien: haiek ere pentsio publikoen aldeko borroka egun bat antolatzea. Sindikatuekin hitz egin genuen, eta ez zitzaien ondo iruditu joan den azarora begirako mobilizazio bat, hauteskundeengatik. Proposamena aztertuko zutela esan ziguten, baina, azkenean, batzuek ez dute bat egin grebarekin, esaterako, UGT-k eta CCOO-k.\nGure mugimenduak ez dauka inongo loturarik sindikatu eta alderdiekin, eta grebarekin bat egiteak ez du esan nahi sindikatu bati edo besteari mesede egiteko egiten dugunik. Alderantziz, gustatuko litzaiguke sindikatu guztiek bat egitea grebarekin.\nZeintzuk dira pentsiodunek mahai gainean jarri dituzuen aldarrikapenak?\nNiretzat, garrantzitsua da nabarmentzea soldatek eta pentsioek daukaten lotura. Hain zuzen, langile batek duen soldataren arabera, jasoko duen pentsioa altuagoa edo baxuagoa izango da. Horregatik, langileen borrokak eta pentsiodunenak elkartzeak logika handia du, izan ere, guk ez dugu bakarrik gure pentsioengatik borrokatzen, baita etorkizunekoengatik ere. Lan arloan dagoen prekarietateak mahai-gainean daramatza urte batzuk, baita horrek gazteei bizitza pertsonal bat eraikitzeko eragiten dizkien zailtasunak ere.\nAre gehiago emakumeen kasuan. Emakumeek, izaten dituzten lan motengatik pairatzen dituzten ondorioak argi ikusten ditugu: lanaldi partzialak, ordainsari baxuko enpleguak, eta abar. Gai horiek gizartearen ahotan egon dira, baina orain baldintza batzuk eman dira pentsiodunen mugimendua kalera ateratzeko, eta nik uste dut gure mobilizazioek mesede egin diotela langile klaseari. Nik uste dut kontzientzia batzuk piztu ditugula, eta ikusarazi diegula denok borrokatzen ez badugu, haiek ere etorkizun beltza izango dutela.\nEra berean, uste dut botere ekonomiko eta politikoengan ere eragina izan dugula. Pentsioen inguruan hitz egitera behartuta ikusi dituzte euren buruak, eta uste dut kezka sortzen diela. Kezkagarria da haientzat ere gure borrokak langile klasearengan eragina duela ikustea, mobilizaziorako arrazoiak ematen ari garelako.\nGreba feministen eragina ikusi duzu greba honetan?\nEz dut oso argi ikusten mugimendu feministaren mobilizazioek eragina izan dutenik pentsio duinen aldeko borrokan. Uste dut zaintza lanen ikusgarritasunean eragin duela; orain arte ezkutuan zeuden lan guzti horiek plazara atera dituzte. Gauza bera gertatu da pentsio duinen aldeko borrokan: krisiaren garai gogorrenetan emakumeok ginen protestatzera gutxien ateratzen ginenak. Gainera, enplegua uzten genuen familia zaintzeko, edo lanaldi osoa bageneukan murrizketa, eskatzen genuen lan horiek egin ahal izateko. Hori pixka bat aldatu dela uste dut. Jendea konturatzen ari da zaintza lanen eta pentsioen artean dagoen loturaz, izan ere, lan horietan dabiltzanak kotizazio laburragoak egitera behartuta daude, eta, ondorioz, pentsioak ere baxuagoak izaten dira haientzat. Mahai gainean agertu dira langile horiek pairatzen dituzten diskriminazioak.\nHalaber, mugimendu feministaren aldarrikapenetako bat izan da soldatena, baina nire ustez ez da nahikoa azpimarratu.\nBada grebek ez dutela ezertarako balio pentsatzen duenik. Zer uste duzu zuk?\nPentsiodunen mugimenduaren barruan batzuek pentsatzen dute greba honek ez duela zentzurik, ez delako interlokutorerik egon. Nire ustez, zentzu handia dauka gu hor egon izanak, gutxieneko pentsioak 1.080 eurokoak izatea aldarrikatzen. Zentzua dauka ari garelako, nolabait, Eusko Jaurlaritza presionatzen. Madrilen dago pentsioen inguruko eskumenaren boterea, baina jaurlaritzak ardura zuzena dauka eragina duten beste gai askorengan, esterako, hemengo herritarrek bizi duten prekarietatean, eta aberastasunaren banaketan. Era berean, Eusko Legebiltzarreko taldeekin bildu izan gara, gure aldarrikapen zehatzak azaldu eta Madrilgo gobernuari helarazteko; horrela, pentsiodunen eta gobernuaren arteko interlokuzio zuzena bermatu nahi dugu.\nZein eragin espero duzu izatea grebak?\nNik espero dut grebak behartzea sektore guztien aldarrikapenak kontuan izatera. Guri dagokigunez, uste dut agintariak bultzatuko dituela eseri eta gure aldarrikapenei buruz hitz egitera. Eragina izango du pentsioen gaiarekiko. Halaber, ez naiz egokiena horri buruz hitz egiteko, baina langileen baldintzen inguruko gaia jorratzera bultzatuko dituela iruditzen zait. Lanbidearteko gutxieneko soldataren gaia hor dago, eta nik uste dut sindikatuek gogor bultzatzen jarraitu behar dutela.\nAzkenik, espero dut atzoko grebak kontzientziak mugitzeko balio izana.


2020rako Toki Ogasunetarako funtsa %3,08 handitzea onartu du Parlamentuak - Nafarroa - euskalerriairratia.eus\n2020rako Toki Ogasunetarako funtsa %3,08 handitzea onartu du Parlamentuak\nEuskalerria Irratia 2020-02-20 11:43\nToki Administrazioaren erreformarako 4/2019 Foru Legeak ezarritako finantzazio sistema berria indarrean sartu ezean, Legea 2021 urterako automatikoki luzatzea aurreikusten da\nNafarroako Parlamentuak gaurko osoko bilkuran onetsi du PSNren, Geroa Bairen, EH Bilduren, Podemos-Ahal Duguren eta I-Eren aldeko botoekin eta Navarra Sumaren abstentzioarekin, Toki ogasunek transferentzia arrunten eta beste laguntza batzuen kontzeptuetan Nafarroako tributuetan duten parte-hartzearen funtsaren zenbatekoa eta banaketa 2020. urterako ezartzen dituen Foru Legea.\nLegea irakurraldi bakarrean izapidetu da, eta aurreko ekitaldiaren aldean, Nafarroako Foru Komunitatean kontsumoko prezioen indizeak (KPIa) 2018ko ekainetik 2019ko ekainera izandako bilakaeraren portzentajea gehi bi ehuneko-puntu handitzen du toki ogasunek Nafarroako tributuetan duten parte-hartzearen funtsaren zenbatekoa. KPIa %1,08 izan zela kontuan hartuta, Toki Ogasunek jasoko dutenak % 3,08 egingo du gora, hau da, 2,3 milioi gehiago.\nHorrez gain, bere horretan mantentzen da Nafarroako udalek jasaten duten montepioaren defizita arintzeko ekarpena, 6.400.000 euroko zenbatekoa egiten duena, % 4,92ko igoera egin ondoren.\nUdalkideen kopuruagatik ordainketak egiteko kontsignazioan soberakinik gertatzen baldin bada guztira likidatutako kopuruarekiko, soberakinak montepioaren defizitari aurre egiteko finantzaketari gehituko zaizkio. Aldiz, funtsean defizita gertatzen bada likidazioa egiteko behar den diru kopuruarekiko, modu proportzionalean murriztuko dira toki entitate bakoitzarentzako ekarpenak, erabilgarri dagoen kredituaren mugaraino.\nBerritasun nagusia da desagertzen dela hautetsiei ordainsariak ematea erabakitzen duten udalentzako ordainketaren izaera konpentsatzailea eta finalista; haren ordez, urteko ekarpen finko bat ezartzen da, Nafarroako udal guztiek jasoko dutena haien hautetsi kopuruaren arabera, ordainsariak jasotzea justifikatu beharrik gabe.\nToki ogasunek tributuetan parte har dezaten 2020an indarrean egonen den funtsaren zenbateko osoa 236.356.409 euro da; horietatik, 6.400.000 euro montepioak finantzatzeko izanen dira, 197.384.777 euro transferentzia arruntetarako izanen dira, 26.036.907 euro Iruñeko Udalaren Hiriburutza Agirirako, 6.100.000 euro Nafarroako udaletako kideei ordaintzeko eta 434.725 euro Nafarroako Udal eta Kontzejuen Federazioarentzat.\nZinegotziei karguan aritzeagatik ordaintzeko udalek urtean jasotzen ahal duten gehieneko ekarpena udala osatzen duten hautetsien kopuruaren araberakoa da, legeria orokorrari jarraikiz. Hala, 3 zinegotzi dituzten udalek 4.669,07 euro jasoko dituzte, eta 27 zinegotzi hautetsi dituzten udalek 215.747,46 euro.\nA) Hiru zinegotzi dituzten udalak: 4.669,07 euro.\nB) Bost zinegotzi dituzten udalak: 12.025,13 euro.\nC) Zazpi zinegotzi dituzten udalak: 17.684,11 euro.\nD) Bederatzi zinegotzi dituzten udalak: 21.221,36 euro.\nE) Hamaika zinegotzi dituzten udalak: 33.953,72 euro.\nF) Hamahiru zinegotzi dituzten udalak: 58.711.56 euro.\nG) Hamazazpi zinegotzi dituzten udalak: 89.836,03 euro.\nH) Hogeita bat zinegotzi dituzten udalak: 128.741,47 euro.\nI) Hogeita zazpi zinegotzi dituzten udalak: 215.747,46 euro.\nToki entitateei “kalte ez egiteko” eta 2020an udal zerbitzu publikoen finantzaketaren “jarraitutasuna eta egonkortasuna bermatzeko”, beharrezkoa da egungo ereduari jarraipena emanen dion foru lege bat onestea, abenduaren 27ko 18/2017 Foru Legean finkatutako printzipioak eta irizpideak mantenduko dituena, finantzaketa sistema berria garatzea ahalbidetuko duten arau aldaketak gauzatu arte; izan ere, “parte-hartzearen portzentajea eta funtsaren banaketa zehazteko, behar-beharrezkoa da lege garapena, oraindik egin gabe dagoena”.\n4/2019 Foru Legeak ezartzen duen finantzazio sistema berria 2021eko urtarrilaren 1ean indarrean sartuko ez dela aurreikusten denez, egungo Legearen luzapena eginen da, indarrean dagoen formularen arabera Funtsa eguneratuz. Hala onetsi da EH Bilduren zuzenketa baten bidez, talde guztiek onetsi baitute Navarra Sumak izan ezik, abstentzioa bozkatu baitu.


"Gurasook horma bat osatu behar izaten dugu autoak ez pasatzeko" - Bizkaiko Hitza\n“Gurasook horma bat osatu behar izaten dugu autoak ez pasatzeko”\n2018, ekainak 08 Bizkaia, Elkarrizketa 452\nEhun urte bete ditu Bilboko Mujika eskolak, Zazpikaleetako Andra Mari kaleko bigarren zenbakian. Matrikulazioa gora doa, baina azpiegitura arazo larriak dituzte. Miren Exposito Llagunok (Bilbo, 1982) 3 urteko alaba du bertan. Hark eman du arazoon berri.\nAzpiegitura aldetik Mujika eskolako egoera jasanezina dela salatu duzue. Zer gertatzen da?\nZazpikaleetan dago eskola. Autoak eta furgonetak sartzen dira goizetan. Nahiz eta seinale batek adierazi ibilgailuak ezin daitezkeela pasatu, ez diote egiten kasurik. Iaz, ehun kexa inguru jarri nituen, udaltzainak egon zitezen. Aurten, ia egunero egoten dira bertan, gainerakoan ibilgailuak pasatzen direlako edo eskolaren atari aurrean aparkatzen dutelako. Arratsaldetan, 16:00etan ateratzen dira umeak. Orduan ez da egoten udaltzainik. Eta taxi gidariak ibiltzen dira. Batzuk oso harroputzak dira, eta pasatu egiten dira, bai ala bai. Gurasook jarri behar izaten dugu horma bat osatuz, ez daitezen pasa. Bada buelta emateko sartzen den autorik ere, umeak jolasean ari diren bitartean. Eta gurasook egon behar dugu errepidera begira une oro. Hori da arazo larriena.\nHorrez gain, teilatuan itoginak dituzue.\nBai. Eskolak ez dauka kanpoko patiorik. Horren ordez, goiko solairuan estalitako patio bat dago. Iaz, konponketa txiki bat egin zuten, petatxuak jarrita. Baina, besteak beste, euriaren ondorioz, itoginak agertu dira berriro. Gainera, teilatuko materiala uralitaren antzeko zerbait da. Beraz, udan bero handia egiten du, eta, hotz egiten duenean, hotz handia.\nAzpiegiturak txiki geratu zaizkizue?\nBai. Besteak beste, jantokia. Eusko Jaurlaritzak ratioak ezarri ditu: 23 ume Haur Hezkuntzan, eta 25 Lehen Hezkuntzan. Lehen Hezkuntzako geletan ez dira sartzen 25 ume, ordea. Inondik inora. Bigarren mailan, esaterako, 22 ume daude, eta goizetan biribilean esertzen direnean, hankak gurutzatuta eseri behar dute; hankak luzatzen badituzte ez direlako sartzen. Motxilak eta jakak ere sarrerako hallean utzi behar dituzte, gelan ez direlako sartzen. Gelak txikiak dira.\nZenbat ikasle daude Mujika eskolan?\n192 ume daude matrikulatuta. 180 inguru geratzen dira jantokian. Jateko bi txanda egon beharko lirateke, baina, jantokia txikia denez, lehen eta bigarren txanden artean haur hezkuntzako 4 urteko umeak sartzen dituzte. Beraz, jantokiko ordua esprint bat da umeentzat: 25 minutu dauzkate bazkaltzeko. Denbora hori pasatuta kanpoan egon behar dute. Ezin dute jan lasai, ezta leku nahikoarekin ere.\nZer konponbide eskatu duzue?\nTeilatua behar bezala konpon dezaten eta beste material bat erabil dezaten, ez dadin izan hain hotza eta hain beroa. Horrez gain, trafikoa kontrolatzeko piboteak finkoak izan daitezen nahi dugu. Larrialdi zerbitzu batek pasatu behar badu, aukera izango luke mandoari eman eta pibotea jaisteko. Gainerakoan, egunero egon behar dute udaltzainek goizetan. Baina, larrialdiren bat gertatuz gero, joan egin behar dute, eta gu geratzen gara arriskuan. Eta arratsaldetan ez dira egoten inoiz. Gertatu izan zaigu umeak ateratzeko ordua zela taxilari bat sartzea; gu aurrean jarri ginen, egoera azalduz. Eta berak esan zigun ez zitzaiola inporta eta aurrera egingo zuela. Era horretako egoerak sarri izaten ditugu.\nEta leku faltari aurre egiteko zein konponbide ikusten duzue?\nEskola ondoan lokal bat dago hutsik. Lokal hori Eusko Jaurlaritzarena eta udalarena da. Guraso elkartetik haren eskean joan ginen udalera. Banan-banan joan ginen lokalagatik galdetzera. 327 metro koadro inguru ditu. Eskolarako aukera handia emango liguke jantoki handia edo psikogela egiteko. Niri neuri erantzun zidaten lokala okupatuta dagoela. Baina jakin badakigu hutsik dagoela.\nJarrera horren aurrean badaukazue zerbait egiteko asmorik?\nBai, bilera bat eskatu genuen Koldo Narbaiza Hezkuntza zinegotziarekin. Datorren astean batzartuko gara berarekin, asteartean. Gure asmoa da hurrengo egunean, asteazkenean, kalejira bat egitea eskolatik udaletxeraino, 16:15 inguruan. Umeak eta gurasoak kalejiran elkartuko gara, eta udaletxe aurrean batuko gara, protesta egiteko. Ea era horretan ikusi eta entzuten gaituzten.\nGainera, matrikulazio kopurua handitu egin da.\nBai, eta A eredua desagertu da, eta denak daude D ereduan. Duela bi urte bazegoen oraindik A eredua, eta orain osorik D eredua dago. Aurten, seigarren mailan, esaterako, sei ume besterik ez dago. Baina seiren ordez 25 baleude, ez lirateke sartuko. Azpiegitura hobeak izanda ikasle gehiago egon ahalko lirateke.\nHala ere, teorian ikasle gehiago hartzeko gai omen da.\nNik esango nuke gehienez har dezakeen ikasle kopurua ezartzeko orduan halla eta eskailerako metroak ere zenbatuta egin zituztela kontuak. Gainerakoan, aurreikusitako kopuruak ez dira sartzen.


Leitzako Balikebale lehiaketa abenduaren 17an eginen dute - Leitzaldea - 2021-12-17 - Erran.eus\nLeitzako Balikebale lehiaketa abenduaren 17an eginen dute\nTtipi-Ttapa 2021-10-15 12:00\nBalikebale lehiaketa 2016an.\n«Leitza ezagutzen duzula uste baduzu eta ongi pasatu nahi baduzu, parte hartu abenduaren 17an eginen dugun taldekako lehiaketan». Gonbidapen horixe bidali dute Balikebale lehiaketako antolatzaileek. Abenduaren 17an, ostirala, 19:00etan Leitzako Herri Aretoan izanen da hitzordu handia eta galderak, ariketak, proba berriak... izanen direla aurreratu dute.\nIzen-ematea gaur, urriaren 15ean, ireki dute eta interesatuek azaroaren 15era arteko epea izanen dute apuntatzeko, euskara zerbitzuan, 948 51 08 14 telefonora deituta edo laga@iparmank.eus helbidera idatzita.\n18 urtetik gorakoek izanen dute parte hartzeko aukera eta lau talde ariko dira, horietako bakoitza hiru lagunez osatua. Izena ematen duten taldeak lau baino gehiago izanez gero, zozketa eginen dute. Dena den, lehentasuna «lehiaketan inoiz parte hartu ez duten lehiakideekin osatutako taldeek» izanen dute.\nSariak ere ez dira nolanahikoak izanen. Irabazleek 450 euroko txekea hartuko dute opari eta horrekin batera beste sariak ere banatuko dituzte: otorduak, kultur ekintzetarako sarrerak, herriko produktuak...


David Pla, Iratxe Sorzabal, Ramon Sagarzazu eta Pantxoa Flores atxilotuak Baigorrin | David Pla, Iratxe Sorzabal, Ramon Sagarzazu eta Pantxoa Flores atxilotuak Baigorrin – iparraldekohitza\nETAren kontrako polizia operazioa egin dute Frantziako Poliziak eta Guardia Zibilak Baigorrin; David Pla, Iratxe Sorzabal, Ramon Sagarzazu eta Pantxoa Flores dira atxilotuak. Erakunde armatuaren aparatu politikoko burutzat jo ditu Espainiako Barne Ministerioak Sorzabal eta Pla.\nIratxe Sorzabal eta David Pla ETAko zuzendaritzako ustezko kideak atxilotu dituzte Baigorrin. Frantziako Poliziak eta Guardia Zibilak elkarlanean egin dute polizia operazioa. Beste bi lagun ere atxilo hartu dituzte, ministerioaren arabera. Horietako bat Pantxoa Flores da, etxeko jabea; bestea, Ramon Sagarzazu. 2012an aske utzi zuten Sagarzazu, Frantzian hamar urtez preso egon ostean. Efe berri agentziak zabaldu duenez, Sagarzazuren etxea miatzen ari da Guardia Zibila, Oiartzunen (Gipuzkoa).\nBertan izan dira, halaber, Maritxu paulus Basurko eta Xantiana Cachenaut abokatuak, baina adierazpenik egin gabe irten dira.\nPardines izena du operazioak, Espainiako Barne Ministerioak baieztatu duenez. Jose Pardines ETAk hil zuen lehen pertsona izan zen, 1968an. Lehen erreakzioetan PPk ETAren azkena izan daitekeela iradoki du. Jaurlaritzak, berriz, ETAren amaieraranzko pauso bat direla.\nPla eta Sorzabal zeuden etxearen jabea eta beste lagun bat ere atxilotu dituzte. Operazioaren berri eman dutenean, Efe albiste agentziak zabaldu du Josu Urrutikoetxea ere atxilotua zegoela, bania gero baieztatu gabe zegoela gaineratu du, eta El País egunkariak jada aurreratu du ez dela laugarren atxilotua. Gaurko atxilotua Egoitz semea izan daitekeela ere zabaldu du El País-ek.\nSorzabal eta Plaren izenak Ser irrati kateak eman ditu; Espainiako Barne Ministerioak atxiloketak izan direla baieztatu du. Sorzabal irundarra da, eta 43 urte ditu. HBko parlamentari izan zen, eta Gipuzkoan Amnistiaren Aldeko Batzordeen arduradun izan zen. Lehenago ere izan da atxilotua, baina Auzitegi Nazionalak aske utzi zuen, fiskalak hala eskatuta, haren kontrako frogarik ez zegoelako.\nEspainiako Barne Ministerioaren arabera, operazioak “guztiz zailtzen du” ETA “Euskal Herriko, Nafarroako eta Frantzia hegoaldeko eragile politiko eta sozial gisa betikotzea”. ETAren armak kudeatzeko ardura duen egitura desegin dute operazioaren bidez, ministerioaren esanetan.\nDavid Pla iruindarra da, 1975. urtean jaioa. 2010ean atxilotu zuten, baina hori ere libre geratu zen, haren kontrako frogarik ez zegoelako. Iazko ekainean Pla atxilotzeko agindua eman zuen Auzitegi Nazionalak, epaitegi horretan bertan lehergailu bat jartzen saiatzea leporatuta. Polizia iturrien arabera, Sorzabalek eta Plak ETAk jardun armatua uzten zuela iragartzen zuen agiria irakurri zuten, eta taldearen desegiteari buruzko negoaziazioetan parte hartu zuten.


Pintxoak … dasta itzazu – AGROTURISMO URRESTI . Agroturismo Guipuzcoa . Villabona. Amasa\nZer da todopintxos.com\nTodopintxos.com taberna eta pintxos zerrenda batetik areago joan nahi duen web-gune bat da.\nTurista, bisitari zein bertakoei, pintxo eta tabernak ezagutzeko, lagungarri izatea da gure helburua. Miniaturazko sukaldaritzari buruzko leku eguneratua da.\nTaberna guztiak al daude todopintxos.com-en?\nTodopintxos.com, etengabe tabernak ipintzen goazen saiakuntza berri bat da. Haseeran Donostia hiriko tabernen zerrenda ipiniko da.\nEz dira bertan,Donostiako taberna guztiak azaltzen, pintxo-tabernatzat hartutakoak baizik. Pixkanaka pixkanaka, zerrenda luzatzen joango gera, baita Gipuzkoako beste herrietara zabaltzen ere.\nEdozein pintxo aurki al dezaket todopintxos.com-en?\nEskeintza aurki dezakegun tabernak eta beraien barietatea kontutan hartu ezkero, pintxo kopurua handia da. Horrek esan nahi du, gutxi batzu egongo direla web orrialdean. Todopintxos.com-en alderatutako kalitatedun pintxoak bakarrik ipintzen ditugu, horretarako prozesu bat garatzen delarik. Prozesua motela da, lankideetako batek pintxoa dastatu ondoren, kideei aurkeztu behar dielarik bere iritzia.\nNolanahi ere, pintxo baten gomendioa luzatu nahi badiguzu, bidal ezazu email bat ondorengo zuzenbide elektronikora: todopintxos@todopintxos.com.


CAF-Elhuyar sariak :: Azken edizioa | Elhuyar\n"Zientzia eta irudimena, etorkizuneko giltzak" lelopean banatu ditugu CAF Elhuyar sariak, Tabakalerako Kutxa Kultur Plazan, Donostian. Hauek izan dira lan irabazleak:\nDibulgazio-artikulu orokorraren saria Ane Portillo Blanco berangoztarrak irabazi du, Emakumeen libidoaren heriotza: Epaiketa garaia izeneko artikuluarekin. Egileak aukeratu duen gaia, epaimahaiaren iritziz, ez da ohikoa, eta, alde horretatik, auzia plazaratu izana nabarmentzekoa dela aipatu du. Horrez gain, artikuluaren narratiba oso originala dela azpimarratu du, eta adierazi du irudi batzuk egileak propio sortuak izateak lanari balio handiagoa ematen diola.\nDOKTORE-TESIAN OINARRITUTAKO DIBULGAZIO-ARTIKULUAREN SARIA\nDoktore-tesian oinarritutako dibulgazio-artikuluaren saria, Amaiur Esnaola Illarretak eskuratu du, Gaueko bake frenetikoan dantzan segi dezan lanari esker. Esnaola Donostiakoa da. Epaimahaiaren iritziz, artikuluak ondo biltzen ditu ikerketa eta ondorioak. Horrez gain, modu atsegin eta erakargarrian kontatua dagoela adierazi du, oso idazkera egokian, eta argazkiek balio erantsia ematen dioela.\nLehen sektoreko lanak saritzeko helburua du Neiker sariak, eta aurtengo saritua Fátima Villa González da, Zer diotso sagarrak jogurtari? lanari esker. Saria irabaztearen zergatiak honela adierazi ditu epaimahaiak, hitzez hitz: “Xahuketaren gaiari heltzen dio, eta, alde horretatik, gaur egungo behar bati erantzuten dio. Digitalizazioan oinarritzen da, eta kate osoa hartzen du kontuan. Didaktikoa da, ondo idatzita dago. Etorkizunerako proposamen gisa planteatzen du, baina egingarria da; aplikagarritasun handia du.”\nJon Villapun Arbide, Maider Ibañez Espinosa eta Jon Goikouria Larrabeiti\nZientzia-kazetaritza kategorian, Etxerreko putzua eta Hego Uribeko uren altxorrak lana izan da saritua. Kasu honetan, egileak hiru izan dira: Jon Villapun Arbide, Jon Goikouria Larrabeiti eta Maider Ibañez Espinosa. Epaimahaiak honela definitu du hirukotearen lana: aberatsa eta kalitate onekoa, irudiz eta lekukotasunez ondo hornitua, eta, kontatzen dena tokikoa bada ere, beste leku batzuetarako eredu izan daitekeena. Sakona bezain atsegina dela adierazi du epaimahaiak, eta ondo betetzen duela bere helburua, alegia, gure inguruan ditugun altxorrak deskribatuz haiekiko kezka piztea eta haiek kontserbatzeko premia nabarmentzea. Lana Geuria aldizkarian argitaratu zen iazko ekainean.\nSariez gain, 5.000 euroko dirulaguntza bat ere eman ohi da CAF-Elhuyar sarietan, zientzia eta gizartearen arteko zubi-lana egiten duten proiektuak bultzatzeko asmoz. Aurten, Arantzazu Luzarraga Iturrioz bilbotarraren Ostutako Paisaiak. Antropozenoaren aztarnak euskal kostaldean proiektuak jaso du beka.\nArantzazu Luzarraga Iturrioz bilbotarrak jaso du sorkuntza-beka Ostutako Paisaiak. Antropozenoaren aztarnak euskal kostaldean proiektuarengatik. Epaimahaia bat etorri da esatean proiektu originala dela eta gaurkotasuneko gai bati heltzen diola. Gai zientifiko batetik abiatuta, sorkuntza-lan erakargarria proposatzen du. Gainera, sakon eta xehe azaltzen du nolakoa izango den prozesua; horrek egingarritasuna bermatzen du.\nElhuyarren sortzaileak: Iñaki Azkune Mendia, Felix Azpiroz Arrillaga, Juanjo Gabiña Carrera, Jesus Mari Goñi Zabala, Andoni Sagarna Izagirre, Mikel Zalbide Elustondo, Xabier Larrea, Luis Mari Bandres Unanue eta Kepa Zalbide Elustondo.\nElhuyar Fundazioaren patronatuak CAF-Elhuyar merezimendu-saria ematen du. Sari horren helburua euskaren normalizazioan eta zientzia eta teknologiaren dibulgazioan nabarmendu diren pertsonak omentzea da.\nAurten, Elhuyarren 50. urteurrena izanik, patronatuak Elhuyarren sortzaileei egin die aitortza hori: Iñaki Azkune Mendia, Felix Azpiroz Arrillaga, Juanjo Gabiña Carrera, Jesus Mari Goñi Zabala, Andoni Sagarna Izagirre, Mikel Zalbide Elustondo, Xabier Larrea, Luis Mari Bandres Unanue eta Kepa Zalbide Elustondo.\nPatronatuak Ingeniaritzako bederatzi ikasle haiek duela 50 urte hasitakoak euskararen normalizazioari eta zientzia eta teknologiaren dibulgazioari egindako ekarpena goraipatu du.\nCAF-Elhuyar merezimendu-saria Elhuyar Fundazioak ematen du. Beste kategorietako sarituak hautatzeko, berriz, hiru epaimahai antolatzen dira. Batetik, dibulgazio-artikuluak eta zientzia-kazetaritzako lanak epaitu dituen epaimahaia: Arturo Elosegi Irurtia, ekologoa eta EHUko ikertzailea; Marian Iriarte Ormazabal, kimikaria eta EHUko ikertzailea; Alberto Barandiaran Amillano, kazetari eta idazlea, eta Aitziber Agirre Ruiz de Arkaute Elhuyar aldizkariko zuzendaria. Bestetik, Neiker saria aukeratu duen epaimahaia: Arantza Madariaga Aberasturi, Elika Fundazioko zuzendaria; Pilar Santamaría Martínez, HAZI Fundazioko arloko burua eta Rikardo Bueno Zabalo, BRTAko zuzendaria. Azkenik, sorkuntza-bekara aurkeztutako proiektuak ebaluatu dituen epaimahaia: Lorea Agirre Dorronsoro, Jakin Fundazioko zuzendaria; Koldo Almandoz de La Cruz, zinema-zuzendaria; Josu Rekalde Izagirre, EHUko Artea eta Teknologiako katedraduna, eta Irune Bengoetxea Lanberri, Elhuyarreko komunikazio-arduraduna.


EBAZPENA, 2020ko urtarrilaren 2koa, Toki Administrazioekiko Harremanetarako eta Administrazio Erregistroetako zuzendariarena, zeinaren bidez argitara ematen baita Euskal Autonomia Erkidegoko Administrazioari zuzendutako idazkiak udal erregistroetan aurkezteko 2020ko urtarrilean iraungi diren lankidetza-hitzarmenen zerrenda. - Eusko Jaurlaritza - Euskadi.eus\nEBAZPENA, 2020ko urtarrilaren 2koa, Toki Administrazioekiko Harremanetarako eta Administrazio Erregistroetako zuzendariarena, zeinaren bidez argitara ematen baita Euskal Autonomia Erkidegoko Administrazioari zuzendutako idazkiak udal erregistroetan aurkezteko 2020ko urtarrilean iraungi diren lankidetza-hitzarmenen zerrenda.\nArtikulu bakarra Euskal Autonomia Erkidegoko Administrazioari zuzendutako idazkiak udal erregistroetan aurkezteko lankidetza-hitzarmenen seigarren klausularekin bat etorriz, Ebazpen honen eranskinean aipaturiko hitzarmenak 2020ko urtarrilean iraungiko direla argitaratzen da.\nHerri Administrazioen Araubide Juridikoaren eta Administrazio Prozedura Erkideari buruzko azaroaren 26ko 30/1992 Legearen 38.4.b) artikuluaren babesean (modu iragankorrean indarrean Administrazio Publikoen Administrazio Prozedura Erkidearen urriaren 1eko 39/2015 Legearen laugarren xedapen iragankorrean xedatutakoaren arabera), Eusko Jaurlaritzak lankidetza-hitzarmenak sinatu zituen Ebazpen honen eranskinean azaltzen diren udalekin, Euskal Autonomia Erkidegoko administrazioari zuzendutako idazkiak udal erregistroetan aurkezteko.\nHitzarmen horien bidez, herritarrek eraginkortasun osoz aurkeztu ahal izango dituzte Euskal Autonomia Erkidegoko Administrazioari eta haren menpeko edo hari atxikitako berezko nortasun juridikodun zuzenbide publikoko erakundeei zuzendutako eskabideak, idazkiak eta jakinarazpenak, udal sinatzaileen erregistroetan.\nHitzarmenen seigarren klausulak, hitzarmenen indarraldia ezartzean, lau urtez egongo dela indarrean ezartzen du, Euskal Herriko Agintaritzaren Aldizkarian argitaratzen den egunetik hasita; eta hitzarmenak beste lau urtetarako luzatuko dira, Administrazio sinatzaileetako batek, espresuki, kontrakorik ez badio.\nHitzarmenetan aurreikusitako epea amaitzean, iraungi egingo dira Eusko Jaurlaritzaren eta eranskinean aipatzen diren udalen artean sinatutako lankidetza-hitzarmenak.\nEra berean, aipatutako klausulak adierazten du hitzarmen horien iraungipena Euskal Herriko Agintaritzaren Aldizkarian, dagokion Lurralde Historikoko Aldizkari Ofizialean eta Udalaren iragarki taulan argitaratuko dela.\nHorregatik guztiagatik, eta kontuan hartuta, batetik, hitzarmenen seigarren klausula; eta, bestetik, Gobernantza Publiko eta Autogobernu Sailaren egitura organikoa eta funtzionala ezartzen dituen apirilaren 11ko 71/2017 Dekretuaren 10. artikulua, honako hau


Bertsoa.eus webgunearen hasiera orria - bertsoa.eus\nXILABA. Xiberoa, Lapurdi eta Baxenabarreko Bertsulari Xapelketa\nNafarroako Bertsolari Txapelketa\nBizkaiko bertso munduko emakumeen* lehenengo Topaketa\nBerriro elkartzeko gogoz\nBizkaiko bertso munduko emakumeen* lehenengo Topaketa egin zen atzo Markina-Xemeinen, arrakasta handiz eta jarraipena emateko gogoz gelditu ziren. Bizenta Mogel bertsolari eta idazle aitzindariaren irudiaren aurrean atera zuten talde argazkia\nGaur Azpeitian, Sanagustin Kulturgunean\nSardiniako cantadoriak eta bertsolariak, doinu banatan baina neurri berean\nAtzo jaialdi ederra eskaini zuten Usurbilen 'Improvisa una Antiga Poesia' ikuskizunaren baitan. Bertsozale Elkartearen eskutik etorri da emanaldia, Tra Parola e Musica - Casa di Suoni e Raccontik ekoitzita. Europan egingo duten biraren lehen geldialdia da. Gaur Azpeitian aukera, 22:00etan Sanagustin kulturgunean.\nPaule Loizaga - Azegazte taldeko kidea\n"Bertsoa gazteen espaziora hurbildu nahi izan dugu"\nLarunbat honetan 'A ze gazte' sariketako bigarren edizioa jokatuko da Algortan, 2 urteko etenaren ondotik. Hiru kanporaketa tabernetan eta finala Azebarrin. 12 bertsolari kantuan. Paule Loizaga antolakuntzako kideak kontatu dizkigu xehetasunak.\nAne Labaka - Elkarrizketa\n"Plazan oso gustura nabil eta Txapelketa hau izan da izena emateko zalantza gutxien izan dudana"\nAne Labakak Aixita gazte sariketa irabazi zuen larunbatean Irurtzunen. Bertsotan plazan gustura dabil eta Txapelketa Nagusirako hasi da prestaketa lanetan. 30 urteko langan harrapatuko du lehenengo aldiak eta "heldutasun puntu horretatik" nahi luke bertsotan egin eta txapelketa bizi.\nSan Prudentziotako jaialdia, Abadiñon\nMatienako San Prudentzio jaietako bertso jaialdia ere normaltasunez ospatu da. Kantuan aritu dira Igor Elortza, Txaber Altube, Jone Uria eta Amets Arzallus. Gai-jartzaile lanak Igor Galarzak egin ditu. Entzun jaialdiako bertsoaldiak sareko plazan.\n'Uztapide plazara' ekimena - kultur transmisioa\nUztapide gazteengana hurbiltzen, Zestoan\nPako Aristiren 'Nire Uztapide' biografia nobelatua berrargitaratu dute eta Zestoako nerabeei doan emango zaie; unitate didaktikoa ere egingo da ikastetxeetan lantzeko. Datorren astean 'Uztapide plazara' ekitaldi sorta, Zestoan. Tartean, txapeldunen saioa maiatzaren 22an. Ekimena kultur transmisioaren etenaren inguruko kezkatik dator.\nAdin-Adin proiektuaren 7. edizioa abian\nBertsoak adinekoen bizigarri, Gipuzkoako 18 zahar etxetan\nBertsoak zaharren egoitzetara eramateko Adin-Adin programaren 7. edizioa jarriko da martxan ostiralean. Bertsoa buru osasuna eta alderdi emozionala indartzeko baliatzea da helburua. Gipuzkoako 18 egoitzetan egingo dira saioak, Gipuzkoako Foru Aldundiaren eta Lankuren arteko lankidetzan.\nNabigatzaile honetan ezin duzu bideo hau ikusi\nEtxegabatu bat hil da kalean eta etxegabetu bat gehiago\nBertsolaritzako hainbat esparrutan aritu zen Beruete. Nafarroako Txapelketan parte hartu zuen, banakakoan zein taldeka. Bertso eskolako irakasle, eta begirale bertso udalekuetan. 'Gure Aldetara' proiektuan parte hartu zuen.


Gasteizko Baratza aretoaren egitarau eszenikoa\nBaratza aretoak hainbat antzezlan programatu ditu asteburu honetan, bai eta otsailean ere. Hasteko, ostiralean, Asturiaseko La Sonrisa del Lagarto konpainiak familia osoari zuzendutako Basurilla obra antzeztuko du, 19:00etan.\nBasurilla antzezlanaren inguruan, ondokoa zabaldu du Gasteizko Baratza aretoak: “'Basurilla zabor-biltzaile atsegina da. Kaleak garbitzen eta zaborra biltzen igarotzen du egun osoa. Gehien gustatzen zaiona da objektuak jostailu dibertigarrietan bihurtzea, bere irudimenaren bidez”.\nAsteburuan beste bi hitzordu eszeniko izango dira: larunbatean, Ixabel Millet ipuin-kontalariak Emoziotegia taularatuko du, 20:00etan; eta igandean, Gasteziko Sleepwalk bikoteak, Karaoke antzeztuko du, 19:00etatik aurrera: “Ikuskizun hau anti-antzezlan bat da, zinikoa edo zintzo patetikoa”.\nAmaitzeko, otsailaren 6, 7, eta 8an, Fabian Wixe koreografo suediarrak, Flying Low izenburuko dantza-tailerra zuzenduko du. “Ikastaroa bere gorputzarekin gidatuko du (Wixek), pisuaren eta grabitatearen arteko harremanean oinarrituz. Lurra kolpatzen baduzu honek bizkarra kolpatuko dizu ideiarekin egingo du lan”.\nInformazio gehiago: Baratza aretoa.\nBaratza aretoa-k bidalita // 2015-01-27 · 10:39:53


"Petrolioaren gailurra eta bere ondorioak" hitzaldia eskaini du Antonio Aretxabala geologoak - Usurbil - Noaua.eus\n"Petrolioaren gailurra eta bere ondorioak" hitzaldia eskaini du Antonio Aretxabala geologoak\nNoaua Aldizkaria 2019-10-04 21:05\n"Petrolioaren gailurra eta bere ondorioak" hitzaldia eskaini du Antonio Aretxabala geologoak. Aldaketa klimatikoan kapitalismoaren eragina aztertu ditu Aretxabala geologoak. Kapitalismoaren ereduak etengabe haztea du helburu eta horrek geroz eta energia fosil gehiago xahutzea dakar. Amaitu egingo diren baliabide naturalak eraldatu eta beste energia mota batzuk indartzeko deia egin du hizlariak. Zaragozako Unibertsitateko geologo ikerlaria eta gai honetan aditua da Antonio Aretxabala. Nafarroako geologoen eskola ofizialeko delegatu eta Nafarroako Unibertsitateko arkitektura eskolako laborategiko zuzendari teknikoa izandakoa da besteak beste. Gai hauei buruzko dibulgazio lanetan dihardu egun.\n2008tik sufritzen ari garen eta amaierarik gabe pairatzen segiko dugun krisiaren aurrekari izan zen 2005eko “petrolioaren gailurrari” buruz aritu da. “Krisialdi honek osagai energetikoa du”, Aretxabalaren esanetan. Lotura estua du indarrean den sistema kapitalistarekin eta petrolioarekin.\nBaliabide mugatuak dituen planetan bizi eta baliabide hauetako bat baino gehiago azken 200 urteotan gehiegi ustiatu dugula jakinik, krisi sistemiko honek aurrera begira eskenatoki posible hauetako batera eraman gaitzakeela dio Aretxabalak: zibilizazioaren kolapsorantz, hazkunderik gabeko ekonomia geldikorrera igarotzera, edota “kapitalismoak inoiz ezagutu ez duen” desazkunde ekonomikorantz. “Trantsizioa edo kolapsoa, ziklo aldaketa berri baten atarian gara edo kapitalismo globalizatuaren agonia eta gainbehera bizitzen ari gara?”.\nEnergiaren ehuneko ehuna berriztagarrien izango den errealitatera gerturatu nahi badugu, bide hori ezinbestean petrolioaren laguntzaz egin beharko dugula dio. Eta une hau horretarako baliatzea proposatzen du. “Petrolioa energia trantsizio hori egiteko baliatu genezake”.\nEnergiaren afera Potxoenean\nBi hitzaldi gehiago eskainiko dituzte Potxoenean energiaren gaia lantzeko datozen asteetan. Datorrena hilaren 18an izango da, “Toki-esperientziak energian: Zubieta eta Ispaster proiektuak. Energia Berriztagarrien sorkuntza eta kontsumo kooperatibak”. Ispasterrekoarekin (Bizkaia) batera, Zubieta energiaren inguruan egiten ari den lanketa aztertuko dute hitzaldian. Azkena, azaroaren 8an izango da, “Usurbilgo autohornikuntza azterketa” izango du ardatz.\n19:00 Hitzaldia Potxoenean: “Toki-esperientziak energian: Zubieta eta Ispaster proiektuak. Energia Berriztagarrien sorkuntza eta kontsumo kooperatibak”.\n18:00 Hitzaldia Potxoenean. “Usurbilgo autohornikuntza azterketa”. Hizlaria: Jesus Calvillo.


About: 1982ko Italiako Giroa\n1982ko Italiako Giroa Itzuli Handi honen 65. edizioa izan zen. 1982ko maiatzak 13 eta ekainak 4 artean ospatu zen sarrerako bat eta 22 etapatan banatutako 4010 kilometroko ibilbidea eginez, garailea izan zen Bernard Hinaultek, batez beste, 36,447 kilometro orduko abiaduran bete zituenak. Bernard Hinaultek bere bigarren Italiako Giroa irabazi zuen, sailkapen nagusian, hurrenez hurren, bigarren eta hirugarren izan ziren Tommy Prim eta Silvano Contini garaituz.\n1982ko Italiako Giroa Itzuli Handi honen 65. edizioa izan zen. 1982ko maiatzak 13 eta ekainak 4 artean ospatu zen sarrerako bat eta 22 etapatan banatutako 4010 kilometroko ibilbidea eginez, garailea izan zen Bernard Hinaultek, batez beste, 36,447 kilometro orduko abiaduran bete zituenak. Bernard Hinaultek bere bigarren Italiako Giroa irabazi zuen, sailkapen nagusian, hurrenez hurren, bigarren eta hirugarren izan ziren Tommy Prim eta Silvano Contini garaituz. (eu)\n1982ko Italiako Giroa (eu)\ndbr:1982ko Italiako Giroa\nwikidata:1982ko Italiako Giroa\ndbpedia-de:1982ko Italiako Giroa\ndbpedia-es:1982ko Italiako Giroa\ndbpedia-fr:1982ko Italiako Giroa\ndbpedia-it:1982ko Italiako Giroa\ndbpedia-ja:1982ko Italiako Giroa\ndbpedia-nl:1982ko Italiako Giroa\ndbpedia-pt:1982ko Italiako Giroa\ndbpedia-wikidata:1982ko Italiako Giroa


barren.eus - EPIak egiten dituzten Debabarreneko hornitzaile bila dabil Debegesa\nArgitaratua: 2020-04-21 13:43\nNorbera Babesteko Ekipoak, EPIak, ekoiztu eta enpresei banatzen dizkieten eskualdeko hornitzaileen bila dabil Debegesa Garapen Agentzia, langileak berriz lanean hasteko behar duten materiala eros dezaten.\nDebegesak dei egiten die Norbera Babesteko Ekipoak egiten ari diren eskualdeko hornitzaileei, Debegesako web orrialdean argitaratuko den direktorio bat sortzeko. Edozein motako EPIak egiten dituzten hornitzaileak bilatzen dituzte: maskarak, hidrogelak, manparak, seinaleak etc.\nEkimen honek, jarduerara itzultzeko prestatzen ari diren edozein sektoretako enpresek (industria, merkataritza, turismoa, eraikuntza, etab.) ezarritako segurtasun arauak betetzen duten materiala edukitzea du helburu. Alegia, beharginek horretarako behar den materiala izatea, ezarritako segurtasun arauak betez.\nDebabarreneko enpresa askok, zuzenean edo zeharka, hainbat ekimen ari dira aurrera eramaten COVID-19aren hedapenari aurre egiteko, eta egoerak ahal bezain laster hobera egin dezan.\nEPIak egiten ari den hornitzaile bat bazara eta enpresei banatzeko materiala baduzu, honako modu hauetara jar zaitezke Debegesarekin harremanetan:\nIzen-emate formulario hau betez\n680 837 901 zenbakira deituz edo WhatsApp bat bidaliz\n• Meka Elgoibarrek sortutako maskarak San Lazaro egoitzarentzat\nIMH eta Meka Elgoibar Lanbide Heziketako ikastetxeetan badihardute 3D inprimagailuen bidez sortutako maskarak diseinatzen eta egiten. Mekak Elgoibarko Udalari eman dizkio horietako sorta bat, koronabirusari aurre egiteko, eta Udalak San Lazaroko egoitzakoei eman dizkie, bertako egoiliarrek eta beharginek erabili ditzaten.\nSnorkel egiteko maskarak biltzen hasi da Mendaroko Udala, arnasgailuak egiteko (2020-03-27)\n3D inpresorak erabilita osasungintzako langileak babesteko materiala sortzen ari dira Meka eta IMH ikastetxeetan (2020-03-25)\nHainbat artisau telazko maskarak egiten ari dira behar duenarentzat (2020-03-25)


Aseguruaren liburu zuria - Blog de actualidad\nAseguruaren liburu zuria\n2016, 21 azaroa\nNahi ala ez, denok dugu asegururen baten babesa: kontratatu dugulako edo beste batzuk sinatu eta zeharka aseguratu egiten gaituztelako. Dena den, argi dago asegurua ez dela gozamenerako, beharrizanetarako baizik. Baina aseguruen mundua zabalagoa da, herriaren ekonomian funtsezkoa da, eta egiten ditugun urrats guztietan babesten gaitu, baita horren kontzientziarik ez badugu ere.\nUnespak –gu ere elkarte horretako partaide gara– “Seguru gaude” proiektua sortu du, aseguruen mundua herritarren eskuetara hurbiltzeko. Testuinguru horretan, Aseguruaren Liburu Zuria egin da.\nGure bizitzetan aseguruek duten eragina ezagutu nahi baduzu, industria horren funtzionamendua edota herriari zer onura ekartzen dion, kontsultatu Aseguruaren liburu zuria hemen. Teknizismoei eta terminologia konplexuari ihes egiten dion testua da, eta sektoreko zenbakiak ezagutzeko datuak erakusten ditu, haren organigramak eta laneko prozedurak. Horrez gain, sektoreko zein harekin lotutako gizarteko beste eremu batzuetako protagonistei egindako elkarrizketak jasotzen dira bertan.\nTags: aseguruen sektorea, seguru gaude\nOsasun-aseguru pribatuak; osasun publikoarentzat aurrezkia\nEnpresako erantzukizunaren aldeko apustuarekin jarraitzen dugu\nEtxebizitza erosteko unea da?


Tronisten Mundu Magikoa: December 2013\nTronisten Mundu Magikoa\nGabonetako oporrak heltzear daude, eta pena "handiz" bagoaz Urtarrilerarte kar kar kar. Gainera hurrengo astean Olentzeroa dator eta geure familiekin egoteko aukera izango dugu, zorionez. Zoritxarrez, ez gara elkar aurpegiak berriz ikusiko ikasgai honetan, gaur saio praktikoaren azkenengo eguna baita, baina asteburu honetan Bilbon ospatuko dugu Santo Tomas azokan.Ondorioztatuz esan genezake oso pozik eta gustura egon garela eta gustuko litzaigukeela etorkizunean honen inguruko gauza gehgiago ikastea.\nGu bagoaz, ZORIONAK ETA URTE BERRI ON! Laster arte!\nEgilea: ander arjonaga ordua: 05:14 iruzkinik ez:\nPAPER ZORROA honekin bukatzeko\nLehenengo egunean, IKT hitzaren esanahaia zein zen ez genekien, baina berehala, teknologiarekin eralazionatuta zegoela ohartu ginen. Jarraian, askorik jakin gabe lana banatu eta lanean jarri ginen irakasleak pausu orokor batzuk emanda. Egokitu zaigun gaia teknologiaren bilakaera izan da, beraz, lehenengo egunean blogan informazioa horri buruz sartzen ari ginen.\nBloga pixkat menperatuta geneukanean, google sites-ari ekin genion. Bertan, blogean hausnartu genituen gaiei buruz ibili gara loturak eginez blogarekin. Hau egin eta gero, irakasleak gloggsterra egiteko argibide batzuk eman eta trasteatzen ibili ginen laurok. Honekin batera, deliciusean ere ibili ginen genuen informazioa bertan plazarazteko. Programa ezberdin hauek elkarrekin lotu ditugu "enlace" batzuen bitartez, denbora osoan zehar laurak konektatuta izateko.\nAurretik aipatutako lan hauek egin ditugun bitartean, bloggean gure gustoko eta egunerokotasunean interesgarriak iruditu zitzaigun gaiak argitaratzen ibili gara.Orokorrean lanak banatu egin ditugu taldekide bakoitzak aurkeztu zaion programan sakontzeko, baina azkenean laurok ibili gara gune guztietatik.\nAmaitzeko, esan beharra dago giro ona izan dugula, bai gure taldean eta talde handian, eta hori beti nabaritzen da lanetan.\nEgilea: Ander Ateka ordua: 05:14 iruzkinik ez:\nLehenengo lau hilabetea amaitzear dago eta ikasgai honetan talde bakoitzak egin duenak aurkeztu behar izan du. Orokorrean, aurkezpenak nahiko ondo egon gira, gai desberdinak aurkeztuz eta nahiko aurkezpen dinamikoak planteatuz. Orokorrean, gaiek teknologiarekin zerikusia zaukaten ( sare sozialak, eskola 2.0., teknologiaren bilakaera, etab) eta talde bakoitzak ariketa interesgarri bana egiteko agindu digu, geure parte hartzea handia izanik.\nEgilea: ander arjonaga ordua: 03:07 iruzkinik ez:\neskola 2.0-aren alde onak eta alde txarrak\nTamarak, Mikelek, Laienek eta Patriciak eginiko aurkezpenean, ariketa bat egitea proposatu digute, bertan eskola 2.0.-aren alde onak eta txarrak idatziz.\n- Alde onak: Informazioa eskuratzea erraza dela, komunikazioa erraztu eta talde lana sustazen duela\n- Alde txarrak: baliabide teknologiko gehiegi, gehiegizko kapitalismoa bultzatu eta erabiltzerako orduan arazoak\nEgilea: ander arjonaga ordua: 02:30 iruzkinik ez:\n2013(e)ko abenduaren 1(a), igandea\nHorrela bada, ez dago eskubiderik!\nAzken egun hauetan kaleetan bueltaka dabilen gaia, Nojan, Barakaldoko bi gazteen artean gertatutakoaren ingurukoa da. Dirudienez, bertako taberna batean aurkitu ziren bi gazte harreman sexualak izan zituzten festa bukatzerakoan, eta gauza da, handik zebiltzan polizia talde batek harrapatu egin zituztela. Baina harrigarriena ondorengoa da, neskak, zalatu egin du mutila, honek bortxatu egin zuela esanez. Bere bertsioa ordea, guztiz kontrakoa da. Berak dioenez, onaru egiten du erlazio sexualak eduki zituztela, beina neskak esandakoa gezurra dela dio, biok nahi zutelakoaren alde dagoelako eta ez zelako inongo indarkeriarik gertatu.\nHemen uzten dizuet aurrekoa azaltzen duen "el mundo" egunkariatik ateratako artikulua, datuak hobeto zehazteko.\nEgilea: Ander Ateka ordua: 01:53 iruzkinik ez:\nErabili ditugun programak\nAurkezpenakLehenengo lau hilabetea amaitzear dago ...\neskola 2.0-aren alde onak eta alde txarrak Tamarak...\niñaki ayerdi coira


Twitter-ek aldaketak sartu ditu bere diseinuan | Consumer\nProfilaren orria aldatu du eta mezu-zerbitzuaren irisgarritasuna hobetu du\nTwitter-ek bere web ataria berriz diseinatu du, erabiltzaileei hobekuntzak eskaintzeko. Aldaketa horietako bat izan da profilaren orrialdea aldatzea, non argazkiak edo bideoak nabarmendu ahal izango baitira, argitaratutako tuit-en zerrenda kronologikoaren ordez. Twitter-ek azaldu duenez, mezu-zerbitzuaren erabilera ere erraztu egin du, eta hobekuntza teknologikoak egin ditu, atariaren abiadura handitzeko.\nBerrikuntza horiek pixkanaka sartu dira kontu guztietan joan den ostegunetik. Horiekin, enpresak esperientzia erakargarriagoa sortu nahi du, eta zerbitzuen errentagarritasun handiagoa lortu. 2010ean, Twitter bere zerbitzuko atal batzuetan publizitatea sartzen hasi zen, eta horrek 105.336 milioi euroko diru-sarrerak ekarriko dizkio aurten.\nTwitter “mikroblogging”-eko gizarte-sare ospetsuena bihurtu da, eta 100 milioi erabiltzaile baino gehiago ditu mundu osoan. Horretarako, mezu laburrak igortzen dira (140 karaktere gehienez) eta erabiltzaileen arteko interakzioa erabiltzen da. Hasiera-hasieratik antzeko formatua duten sare sozialak egon diren arren, Twitter aspalditik ari da Google Inc mehatxuari aurre egiten. Antzeko zerbitzua eskaintzen du, eta merkatuko konpainia nagusietako baten babesa du.\ndiseinu mensajes-eu novedades-eu perfil-eu twitter